Kawal Screen Time Anak, Bukan Bagi Mereka Bebas Sepenuhnya

Mama sibuk ni. Nah, ambik telefon ni, pergi main jauh-jauh!!
Itulah jawapan yang biasa kita dengar untuk diamkan si manja apabila asyik menempel dengan kita. Bagi saja telefon terus senyap. Ajaibkan? Tapi sebenarnya tak bagus kita dedahkan penggunaan smartphone dari awal kepada anak-anak. Ibubapa sepatutnya kawal screen time mereka, bukan bagi mereka bebas!

Pemberian gajet kepada anak-anak secara kerap dapat kurangkan interaksi antara anak dan ibubapa.
Salah faham tentang screen time
Bila sebut pasal screen time, ramai ibubapa yang persoalkan isu smartphone. Alahai, screen time ni bukan digunakan untuk penggunaan smartphone saja.
Tengok movie dari Youtube, main komputer, tengok tv, semua aktiviti yang disebut ni semua berkait rapat dengan screen time anak.
Garis panduan WHO tentang screen time si manja
Menurut Pertubuhan Kesihatan Sedunia (WHO), kanak-kanak yang berusia bawah 5 tahun disarankan agar tak habiskan masa lebih daripada satu jam sehari menonton televisyen, video atau bermain permainan komputer.
Ibubapa kena pilih rancangan atau program yang educative serta informatif buat tontonan si manja.
Bayi yang berusia kurang dari 1 tahun pula sama sekali tak patut didedahkan dengan skrin elektronik. Seminit pun tak boleh! Begitulah garis panduan terbaru yang diumumkan oleh Pertubuhan Kesihatan Sedunia (WHO) pada Rabu, 24 April 2019 yang lalu.
WHO menegaskan bahawa anak-anak perlu aktif secara fizikal dan dapatkan tidur yang cukup bukan saja untuk tumbesaran yang baik tapi dapat bantu mengembangkan tabiat seumur hidup yang positif. Bila anak-anak sering terlibat dalam aktiviti fizikal ia dapat cegah obesiti serta penyakit lain di kemudian hari.
Tempoh screen-time mengikut umur
Pakar perkembangan kanak-kanak dari American Academy of Paediatrics mengesyorkan:
Bawah 18 bulan : Seeloknya TAK DIDEDAHKAN KEPADA SEBARANG PERANTI ELEKTRONIK kecuali untuk video call bersama keluarga yang jauh.18 bulan hingga 2 tahun : Penggunaan BAWAH 1 JAM SAHAJA– ia dibenarkan dengan pengawasan ibu bapa dalam masa yang terkawal.2 tahun hingga 5 tahun : Penggunaan BAWAH 1 JAM SEHARI– Ibu bapa kena ‘alert’ dengan perkara yang ditonton oleh anak. Ajar anak untuk memahami setiap apa yang dilihat melalui ‘screen time’.
Habiskan masa dengan aktiviti fizikal
WHO turut memaklumkan bahawa kanak-kanak bawah lima tahun patut aktif secara fizikal dan memperoleh tidur yang cukup untuk cegah obesiti dan bentuk tabiat yang positif sepanjang hayat.
Si manja bukan saja berisiko untuk mendapat obesiti malah kerosakan mata akibat terlalu lama melihat skrin televisyen atau telefon bimbit.
Pakar WHO, Dr Fiona Bull turut berkongsi bahawa kanak-kanak berusia antara setahun hingga empat tahun patut menghabiskan masa sekurang-kurangnya tiga jam melakukan aktiviti fizikal sepanjang hari. Bila anak asyik menonton tv serta bermain telefon, ia akan mengundang kepada peningkatan kes obesiti di seluruh dunia sekiranya tidak dihalang.
Lebihan berat badan ini yang boleh bawa kepada kematian awal akibat penyakit jantung, diabetes, tekanan darah tinggi dan beberapa jenis kanser. Seram kan? Sebab tula kita kena bentuk si manja daripada awal lagi.
Bila anak makin besar, mama dengan papa still kena kawal ‘screen time’ anak supaya anak tak leka dan ia tak jadi penghalang kepada rutin harian mereka seperti persekolahan, riadah, waktu tidur dan sebagainya.
Sumber: businessinsider, American Academy of Paediatrics
BACA JUGA JOM PANTAU & KAWAL AKTIVITI ANAK-ANAK DENGAN APLIKASI ‘FAMILY LINK’ NI!
Pesanan Mama Siti:
Mama Siti tahu yang susahlah sikit kalau nak control screen time anak ni, tapi tak bermaksud ianya mustahil. Kalau mama nak anak mama buat aktiviti fizikal, ajakla mereka bermain di luar. Pergi taman ke, main badminton ke, asalkan fokus mereka tak lekat pada skrin tv dan komputer. Lepastu hadkan penggunaan gajet. Tak ada lah susah mana kan?


Tanggalkan Segera! Benang Hitam Bukan Solusi Anak Kerap Menangis

Meh sini ibu pakai benang hitam ni dekat anak kamu. Boleh elak cacing kalau pakai!
Hah?! Sejak bila pula pakai benang hitam ni dapat elakkan bayi kena cacing? Kalau ada sebarang penyakit kan seeloknya kita pergi hospital, ambil nasihat yang lebih arif. Mama Siti pun hairan dengan kepercayaan pakai benang hitam pada bayi ni.
Di Malaysia, masih ada lagi segelintir ibubapa yang amalkan adat kepercayaan benang hitam pada bayi. Katanya dapat ‘lindungi’ dan elakkan bayi daripada kerap menangis selain daripada elakkan mereka daripada terkena penyakit cacing.
Kita sebagai umat Islam tak boleh pandang ringan hal ni memandangkan ia melibatkan akidah kita. Seorang doktor yang bekerja di Hospital Kedah, Dr  Farah Wahida Mohamad turut berkongsi hal ni melalui salah satu posting beliau di Facebook.
Jom baca perkongsian beliau selengkapnya di bawah ni.
Bayi muslim dipakai benang hitam/tali hitam oleh orang-orang tua
Menurutnya, beliau seringkali  terjumpa bayi Muslim yang diikat dengan tali hitam pada tangan atau perut. Bila ditanya, jawapan “orang tua-tua yang ikatkan” diberi.
Ada yang tak tahu, ada juga yang pakaikan sebab anak kerap menangis. Dan yang paling pelik, katanya pakai benang hitam ni dapat rawat cacing.
HARAM pakai benang hitam pada bayi
Kalau ada parents yang pakaikan tali hitam tersebut pada baby, hukumnya adalah haram. Mohon tanggalkan segera.
Dr. Farah Wahida turut menegaskan bahawa jika bayi kerap menangis, ibu bapa sepatutnya bawa si manja ke hospital bagi mendapatkan rawatan. Kemungkinan bayi itu mengalami kembung perut atau colic.

Setiap ibu pasti akan senang jika bayi mereka tidak meragam.

 Beliau menambah bahawa pernah terjadi si kecil menangis kerana ada serangga kecil dalam telinga bayi yang menyebabkan si manja sering menangis.
 Jelasnya, mustahil untuk seorang bayi yang usianya kurang dari enam bulan dijangkiti cacing jika bayi itu belum mengambil solid food melainkan rumah tu sangat kotor.
Kalau bayi yang dah start weaning, risiko untuk dijangkiti cacing hanya jika termakan makanan yang tak dimasak dengan sempurna, atau bayi yang mula berjalan dan dibiarkan berjalan atas tanah atau permukaan kotor.
Sedih sebab seminggu sekali pasti terjumpa bayi yang dipakai dengan benang hitam
Dr. Farah Wahida turut melafazkan rasa sedih terhadap segelintir ibubapa yang pakaikan benang hitam pada anak-anak mereka. Katanya, paling kurang seminggu sekali beliau akan terjumpa baby muslim dengan tali hitam ni.
Kalau mama still ragu-ragu dengan info ni, Mama Siti kongsikan penerangan dari Mufti Wilayah berkenaan hukum pemakaian benang hitam ni.
Hukum pakai benang hitam kepada bayi yang sering menangis
Soalan:
Apakah hukum penggunaan benang hitam yang dipakaikan kepada bayi yang sering menangis ?
Jawapan:
Alhamdulillah, segala puji dan syukur kami ucapkan kepada Allah S.W.T. Selawat dan salam kami panjatkan kepada junjungan besar Nabi Muhammad S.A.W, para isteri dan sahabat baginda, serta golongan yang mengikuti jejak langkah baginda sehingga hari kiamat.
Menjadi suatu kebiasaan di negara kita, sejak puluhan tahun dahulu sehinggalah pada hari ini, terdapat segelintir ibubapa yang memakaikan benang hitam sama ada di kaki atau di pergelangan tangan bayi mereka yang masih kecil dengan tujuan untuk menjaga bayi dari terkena penyakit ‘ain, gangguan makhluk halus, dan seumpamanya.
Sebelum kami mengulas berkenaan hukum isu ini, suka untuk kami memberikan gambaran asas berkenaan dengan tamimah terlebih dahulu. Ini kerana, menurut pengamatan kami perbuatan tersebut sedikit sebanyak ada hubungkait dengan tamimah.
Jika  benang hitam di tangan bayi  dijadikan hiasan, ia diharuskan namun jika mempercayai tujuannya dapat menghilangkan penyakit akibat gangguan makhluk halus, ia adalah haram.

Di dalam Mukhtar Al-Sihah penulisnya mendefinisikan tamimah sebagai: Pelindung yang digantungkan kepada seorang manusia. Lihat Mukhtar Al-Sihah, Al-Razi (Hlm. 33).
Manakala al-Imam al-Khattabi pula mentakrifkan tamimah dengan katanya: Benang-benang yang golongan Arab terdahulu menggantungkannya kepada anak-anak mereka dengan tujuan untuk mengelakkan penyakit ‘ain menurut sangkaan mereka. Lihat Ma’alim Al-Sunan, Al-Khattabi (4/204).
Imam Ibn Abd Al-Barr Rahimahullah pula mendefinisikan tamimah sebagai: Setiap benda yang digantung di bahagian leher daripada rantai kerana takutkan penyakit ‘ain atau bala-bala selainnya. Rujuk Al-Tamhid, Ibn Abd Al-Barr (17/162).
Berdasarkan beberapa takrifan berkenaan tamimah yang kami kongsikan di atas, maka dapat dilihat hubungkait di antara tamimah dengan benang yang diletakkan di bahagian kaki anak-anak kecil atau di pergelangan tangan mereka. Perkara yang perlu kita perhatikan adalah, apakah hukum syarak berkenaan perbuatan ini?
Di dalam sebuah hadis yang diriwayatkan daripada ‘Isa bin Abd al-Rahman bin Abi Laila beliau berkata: Aku pergi menziarahi Abu Ma’bad Al-Juhani dan aku mendapati badannya kemerah-merahan. Lalu aku berkata kepadanya: Tidakkah kamu menggantungkan sesuatu ? Maka beliau menjawab:
الْمَوْتُ أَقْرَبُ مِنْ ذَلِكَ قَالَ النَّبِيُّ صلى الله عليه وسلم مَنْ تَعَلَّقَ شَيْئًا وُكِلَ إِلَيْهِ  Maksudnya: Mati itu jauh lebih baik dari perbuatan tersebut. Nabi S.A.W bersabda: Sesiapa yang menggantung sesuatu nescaya dia akan diserahkan kepadanya (benda yang digantung).  Riwayat Al-Tirmizi (2072)
Syeikh Mulla Ali Al-Qari ketika mensyarahkan hadis ini, beliau menukilkan kata-kata Ibn Al-Athir dalam kitabnya: Sesiapa yang menggantungkan sesuatu ke atas dirinya daripada pelindung-pelindung, tamimah, dan yang seumpama dengan keduanya dengan beriktikad bahawa kesemua itu mendatangkan manfaat atau menghalang kemudaratan nescaya dia akan diserahkan kepadanya. Iaitu dia akan dibiarkan bersama benda yang dijadikan pelindung itu dan akan ditinggalkan bersamanya. Lihat Mirqaat Al-Mafatiih, Mulla Ali Al-Qari (7/2882).
Imam Ahmad bin Hanbal juga ada meriwayatkan bahawa Rasulullah S.A.W bersabda:
مَنْ عَلَّقَ تَمِيمَةً فَلَا أَتَمَّ اللهُ لَهُ Maksudnya: Sesiapa yang menggantungkan tamimah maka Allah tidak akan menyempurnakan buatnya.  Riwayat Ahmad (4/154)
Imam Ibn Abd Al-Barr Al-Maliki apabila mengulas berkenaan isu ini berkata: Apabila seseorang itu beri’tikad bahawa benda yang dia gantung itu dapat menolak penyakit ‘ain maka sesungguhnya dia telah menyangka yang ia dapat menolak takdir (ketentuan).
Ibu bapa perlu ambil tahu, haram hukum memakaikan bayi benang hitam bagi tujuan pelindung.
Demikian juga terdapat sebuah riwayat daripada ‘Imran Bin Husain R.anh bahawa Nabi S.A.W pada suatu hari melihat seorang lelaki yang memakai gelang di tangannya. Lalu Nabi S.A.W bersabda:
مَا هَذِهِ الْحَلْقَةُ ” . قَالَ هَذِهِ مِنَ الْوَاهِنَةِ . قَالَ ” انْزِعْهَا فَإِنَّهَا لاَ تَزِيدُكَ إِلاَّ وَهْنًا Maksudnya: Gelang apakah ini ? Maka lelaki itu pun menjawab: Ini disebabkan penyakit. Lalu baginda bersabda: Tanggalkanlah ia kerana sesungguhnya ia tidak menambahkan kepadamu melainkan kelemahan.  Riwayat Ibn Majah (3531)
Maka jelas daripada hadis di atas bahawa Nabi S.A.W memerintahkan supaya pemakaian gelang dengan tujuan dan keyakinan bahawa ia dapat menyembuhkan ditanggal dan dijauhkan kerana ia sama sekali tidak dapat memberi manfaat mahupun mengelakkan kemudaratan.
Kesimpulan
Setelah kami menekuni dalil-dalil dan hujah berkenaan isu ini dengan sebaiknya, maka kami berpandangan bahawa hukum pemakaian benang atau tali di tangan atau kaki bayi dengan keyakinan bahawa ia dapat mendatangkan manfaat atau mengelakkan kemudaratan adalah haram.
Ini kerana, perbuatan ini bercanggahan dengan akidah yang sejahtera sebagaimana yang telah diajarkan oleh baginda Rasulullah S.A.W. Semoga Allah S.W.T memberikan kefahaman kepada kita semua dalam beragama. Ameen.
Alhamdulillah, semoga perkongsian ni dapat beri pencerahan kepada mama serta keluarga tentang pemakaian benang hitam ni.
Jadi kalau  orang tua-tua suruh mama pakaikan pada anak mama, at least mama dah boleh terangkan soal hukum pada mereka. Jangan pula terus tolak, ada yang bergaduh pula nanti!
Sumber:  Dr Farah Wahida Mohamad , Pejabat Mufti Wilayah Persekutuan
BACA JUGA MAMA! SARUNG TANGAN BAYI JANGAN PAKAIKAN TERLALU LAMA.
Pesan Mama Siti:
Tak pernah lagi terjumpa dengan mana-mana family yang pakaikan benang hitam pada si manja mereka. Tapi jangan diikutkan sangat dengan kepercayaan macam ni. Kalau anak mama sakit, JUMPA DOKTOR. Jangan terlalu bergantung dengan tradisi pelik macam ni.  Semoga kita sama-sama dilindungi Allah daripada perbuatan yang memesongkan akidah inshaAllah.


First Time Mom? Ini Petua Orang Lama Nak Tahu Jantina Bayi

“Tahniah, cik mengandung 3 minggu. Kalau cik nak tahu jantina bayi, kena tunggu kandungan dah 5 bulan ye.”
Mama mesti seronokkan bila dengar berita macam ni? First time dapat tahu yang kita akan dapat anak merupakan momen yang paling manis dan menggembirakan bagi pasangan yang berkahwin.
Lebih-lebih lagi kalau cahaya mata tu memang dah lama sangat ditunggu-tunggu. Bermacam preparation kita buat walaupun tak tau apa jantina bayi. Dia punya teruja tu setinggi langit!
Teruja Sangat!
Bila dah mengandung ni, kita mestilah teruja. Tapi kena ingat, bukan kita saja yang akan rasa seronok. Keluarga dan rakan sekeliling juga kadang-kadang tu excited lebih dari ibu yang mengandung.
Macam-macam soalan dia tembak dekat kita contohnya: “Dah berapa bulan?”, “Bila due?” dan soalan yang paling popular mestilah “Baby boy ke girl?”. Kita pun kadang sampai naik bosan dengan pertanyaan dia. Mana taknya, tiap kali jumpa saja, pertanyaan tu lah yang keluar dari mulut dia.
Scan 3D/4D
Kalau mama nak dapatkan keputusan yang jelas dan cepat tentang jantina bayi dalam kandungan, cubalah kaedah 3D/4D scan di hospital. Bayarannya agak mahal tapi kalau nak tahu sangat apa salahnya melabur duit sikit kan?

Antara option yang mama boleh pilih untuk ketahui jantina bayi adalah dengan menggunakan imbasan ultrasound.
Kalau mama jenis yang tak rushing sangat nak tahu jantina bayi mama, Mama Siti nak kongsi beberapa cara dan kaedah orang lama dalam menentukan jantina bayi dalam kandungan. Tak sabar? Ha, jom cepat kita tengok cara-cara nak tentukan mama dapat baby boy ke baby girl.
Tanda Mama Hamil Baby Boy
Kalau mama mengandung anak lelaki, Mama Siti ada list cara nak tahu mama hami anak lelaki:
Perut mama memboyot ke depan dan kelihatan ‘tajam’Mama tak alami ‘morning sickness’Wajah mama berseri-seriRambut mama lebih lebat dan berkilat ketika hamilKulit mama keringHidung kelihatan lebih kembangMama mengidam makanan berprotein dan masin seperti keju dan dagingPayudara kanan lebih besar dari payudara kiriSering diserang sakit kepalaBayi dalam kandungan lebih suka baring di sebelah kananBulu kaki mama memanjang lebih cepat ketika hamilGarisan perut dari bawah ke atas nampak gelap dan tak putusCuba ikat cincin perkahwinan mama dan gantung atas perut. Kalau cincin tersebut berpusing-pusing bermakna mama hamil anak lelaki.Gunakan soda bikarbonat (tepung penaik) bersama air kencing ibu paling pekat (air kencing paling pekat adalah pada waktu pagi). Sekiranya air kencing mama berbuih bermakna bayi di dalam kandungan adalah bayi lelaki.
Ada juga petua yang menggunakan cincin perkahwinan dimana ia diikat pada benang lalu digantung di atas perut untuk ketahui si manja mama lelaki atau perempuan.
Tanda Mama Hamil Baby Girl
Tapi kalau mama hamil anak perempuan, lain pula tandanya:
Kalau perut mama memboyot ke depan petanda anak lelaki, perut yang bulat maksudnya anak perempuanMama alami ‘morning sickness’Sering mual pada menu yang beraroma tajamWajah mama tak berseri. Sebab apa? Kata orang tua, anak ambil seri.Kulit mama jadi lembutRambut mama nipis dan tak bermayaPunggung kelihatan lebih besarMama mengidam makanan yang manis seperti jus, buah-buahan dan gulaEmosi kurang stabil dan suka marah-marahBayi dalam kandungan suka baring di sebelah kiriGarisan perut dari bawah ke atas nampak lebih cerah dan putus-putusJika mama dukung bayi perempuan, bayi tu akan menangisKali ni, ikat cincin perkahwinan mama dan gantung atas perut. Kalau cincin tu bergerak ke kiri dan kanan maknanya mama hamil anak perempuan.Sama seperti cara di atas, kali ni cuba guna soda bikarbonat (tepung penaik) bersama air kencing mama pada waktu pagi. Kalau air kencing mama tak berbuih maknanya bayi dalam kandungan adalah bayi perempuan.
Akhir Kata
Senarai yang Mama Siti kongsikan tu adalah sebahagian dari petua dan kaedah untuk tahu jantina si manja mama. Sesetengah ibu mengandung mungkin mengalami tanda-tanda ni, sesetengah lagi mungkin tidak.  Jadi mama tak bolehlah percaya 100% terhadap tanda-tanda yang Mama Siti kongsikan ni. Apa yang mama kena tahu, segalanya adalah kuasa dan ketentuan Allah S.W.T.
Bayi lelaki atau perempuan, mama kena bersyukur kerana mereka adalah rezeki yang diberikan oleh Allah SWT.
Baby boy ke baby girl, tak penting pun semua tu. Sebab apa yang paling penting adalah bayi yang bakal dilahirkan nanti sihat dan sempurna. Semoga perkongsian dari Mama Siti ni bermanfaat tu untuk kegunaan ibu-ibu di luar sana ye!
Sumber: SirapLimau
BACA JUGA KHAS UNTUK MAMA: PERKEMBANGAN BAYI DALAM KANDUNGAN MINGGU 1 HINGGA MINGGU 40
Pesan Mama Siti:
 Dahsyat betul petua orang tua-tua ni. Yalah, zaman dulu mana ada nak scan baby dalam perut. Semua pakat guna cara tradisional untuk pantau perkembangan bayi dalam kandungan. Biasa la orang dulu-dulu ni dia punya pengamatan memang tinggi. Tapi, kalau nak diikutkan ni semua kuasa Tuhan, jadi kalau tilik punya tilik rasa dapat anak perempuan tapi bila bersalin dapat anak lelaki, janganlah mama kecewa pula!


Siapa Kata Surirumah Tak Perlu Berhias?  Kami Tak Sempat Bukan Tak Mahu

Pakai la mekap sikit, kamu tu dahlah suri rumah je. Nanti lari laki kamu macam mana?
Hmmm… Duduk rumah pun nak pakai mekap. Macam mana nak bermekap kalau rumah pun macam kapal pecah? Begitulah tanggapan mama-mama yang bergelar surirumah, selalu fikir yang “kalau duduk rumah tak payah nak cantik sangat, buat habis duit saja.”.
Aik, nak cantik pun kena pakai duit banyak ke?  Mama tahu tak yang mama boleh je cantikkan diri mama tanpa berbelanja lebih. Jom mama kongsikan pesanan dari seorang ibu bernama Syahirah Omar, di media sosial mengenai pentingnya ‘self-love’ dan keinginan untuk kelihatan cantik dan kemas walaupun di rumah.
Tak semestinya anak ramai, tak sempat nak bersiap kan?
Surirumah tak ada masa nak cantikkan diri?
Banyak betul aku baca di facebook ni tentang “me time” mak mak. Cuma nak share pengalaman aku sebagai ibu muda. Aku nak cerita tentang kenapa suri rumah tak berapa ada masa untuk bercantik pun walaupun LAYAK UNTUK BERCANTIK.
Aku berkahwin pada usia yang sangat muda, masih belajar pun waktu tu. 21 tahun umur aku. Dan aku dapat Lana pada usia 23 tahun.
Waktu tu, mana la berfesyen sangat kita ni. Aku memang agak kolot. Tak pandai lansung bercantik. Hidup aku, hanya focus pada anak saja. Semakin dia membesar, semakin mencabar hidup aku. Kau tahulah, bila anak Autistic tantrum, meltdown, main najis dan sebagainya kau tak ubah seperti bibik bila di rumah.
Orang kata, ada duit, memang boleh cantik je walaupun duduk rumah.
Biar aku clearkan part ni. Ada duit, kalau kau sendiri tak ada masa nak fikir fesyen apa nak pakai duduk rumah, nak tonyoh daki pun kau tak sempat , nak mandi pun dalam keadaan ketakutan, bila masa yang kau ada masa untuk diri sendiri?

Kerja rumah yang seperti tidak berpenghujung menyebabkan ibu-ibu yang bekerja sebagai surirumah tiada masa untuk berhias.

Memang tak sempat nak sayangi diri sendiri
Ok, bila ada anak ke-2, aku menyusu badan sepenuhnya. Lagilah serupa zombie rupa aku. Tidur malam aku memang tak pernah cukup sebab Lana jenis main dalam gelap sampai jam 3 pagi. Luqman pula menyusu tak henti. Memang aku tak sempat nak sayangi diri sendiri dan tak sempat pun nak bercantik cantik. Keluar rumah pun pin tudung aku terpusing sampai ke telinga.
Solat aku, memang fokus aku kelaut. Aku cuba sedaya upaya, tapi disebabkan depression ( belum diagnos pada waktu tu) anxiety lagi, aku tak boleh nak ingat banyak perkara. Kadang aku terlupa rakaat keberapa, kadang aku terlupa dah baca Al fatihah ke belum.
Hidup aku, aku rasa yang aku baru fikir nak melawa bila anak aku dah makin besar dan dah bertenang. Baru sempat aku nak membelek fesyen terkini. Baru sempat aku keluar tengok dunia luar bagaimana orang dressing. Aku memang terperuk dalam rumah saja sebelum tu, tak ada masa pun nak me time. Jaga anak sendiri sendiri lagilah bila aku nak me time.
Surirumag bekerja tanpa henti biarpun anak dan suami sudah keluar sekolah dan ke pejabat.
Tua tua gayut begini, barulah aku dapat pergi ke kelas Al quran, bertadabbur, solat di Masjid sendiri lepas hantar anak ke sekolah. Sumpah kau akan rasa tenang sangat.
Aku ingat lagi waktu aku bekerja sekejap dulu, hari hari pun aku fikir nak pakai baju apa, nak bergaya. Kat office pun seronok, jumpa kawan-kawan, otak ni tak serabut seperti rutin kau di rumah. Balik rumah barulah jadi lipas kudung.
Dah tua begini baru nak fikir nak pakai skincare apa, baru nak kuruskan badan ke, barulah sempat sapu lotion seperti dalam drama sebelum tidur. Itupun kadang tak sempat juga, aku kan masih ada anak kecil. Tapi beza sebenarnya menjaga anak istimewa dengan anak yang normal tapi aktif.
Ambillah masa untuk sayangi diri sendiri
Aku cuma nak cakap, ambillah masa untuk sayangi diri sendiri. Tak ada baju baru tak apa, tapi cukuplah dapat mandi, dapat sikat rambut, sentiasa berpakaian kemas di rumah.
Kita yang surirumah, sentiasa fikirkan untuk buat yang terbaik pada keluarga. Kita terlupa langsung untuk jaga diri kita. Kita bukan tak sempat, kita hanya lupa untuk hargai diri kita. Itu saja.
Wanita perlu bijak cari masa berkualiti untuk pastikan mereka tidak alami stres di rumah.
Bercakaplah dengan pasangan, minta ruang untuk diri sendiri. Kalau yang single parent, mencabar tu berganda-ganda tapi, carilah masa untuk diri sendiri juga. Cuba rutinkan supaya dapat tidur yang secukupnya, makan ikut waktu, sempat untuk bersihkan diri. Kita semua ni cantik dan ada kelebihan masing-masing tau! Cuma macam aku katalah, kena belajar menghargai diri.
Sekali sekala kau mintalah ruang untuk keluar sendiri lepak dengan kawan-kawan. Kau pun manusia juga bukan katak bawah tempurung.
Kalau kita sayangi diri kita, hargai diri kita, baru kita boleh sayangi orang lain dan hargai orang lain semaksimum mungkin. Semoga Allah permudahkan urusan kita semua.
Sumber: Syahirah Omar
BACA JUGA SURIRUMAH ADALAH PEKERJAAN YANG PALING SUSAH DI DUNIA
Pesan Mama Siti:
Surirumah ni memang tak lain tak bukan kerja paling sibuk dalam dunia. Susah untuk kita ada ‘me time’ untuk diri sendiri dek kekangan masa, anak dan tanggungjawab lain. Semuanya sebab kita nak family kita rasa happy. Tapi tu tak bermakna kita korbankan diri kita, keinginan kita untuk kekal cantik, keluar dengan kawan-kawan, demi keluarga kita. Ingat, mama mesti TREASURE DIRI MAMA sebagaimana mama treasure family mama!


Kerana Dehidrasi, Anak Demam Turun Naik Pergi Sekelip Mata

Hati ibu mana yang tak sedih bila anak yang kita kandung selama 9 bulan, lepas dah lahir tu kita tatang pula bagai minyak yang penuh. Tiba-tiba, anak demam turun naik dan pergi macam tu saja depan mata kita. Pecah berderai hati kita saat kita terpaksa iring dia sampai ke liang lahad.
Bukan kita nak benda macam ni berlaku tapi sudah ketentuan Tuhan. Kita harus terima takdir yang Tuhan dah gariskan untuk kita.
Kali ni Mama Siti nak kongsi kisah seorang ibu yang sangatlah meruntun jiwa di mana anaknya mengalami demam turun naik ketika umur 4 bulan akibat dehidrasi sehingga akhirnya dia dijemput Sang Pencipta.
ANAQI TSAQEEF ANAK SYURGA IBU BABAH ❤

18 Sept 2019 (Rabu)
Pagi tu anak ibu bangun senyum gelak-gelak macam biasa, makan minum pun macam biasa. Tapi tengahari dalam pukul 12++ tiba-tiba ibu rasa macam badan adik panas. So ibu check suhu adik 38.3. Memang adik dah demam time tu. So ibu wassap babah cakap adik demam turun naik, nak bawak pi klinik/hospital. Since babah tengah further study hari-hari ada kelas isnin-jumaat. So babah minta excuse untuk balik halfday. Ibu try call klinik pakar kanak-kanak dkt SP (C.P.Ooi) tapi tak angkat.
Then ibu try call Hosp Pantai bahagian Specialist Clinic (Pakar Kanak-Kanak) dan Dr yang biasa Anaqi Tsaqeef jumpa tu ada. So decide untuk pi dekat hospital pantai. Dalam pukul 2.30 petang macamtu ibu babah bawak adik pi hospital pantai. Sampai sana check suhu adik 39.8 sangat tinggi untuk baby 4 bulan++ (Bukan demam panas).Tapi masih tak admit. Dr sumbat ubat punggung utk kurangkan suhu. Dr pakar kanak-kanak tu check dia kata just demam virus. Biasala baby kan dia kata. Ibu babah dengaq rasa lega. Dr just bagi ubat demam then kami balik. Bila balik tu anak ibu macam aktif masih gelak-gelak makan pon banyak. Ibu babah still monitor suhu dia tapi suhu naik turun. Bila bagi makan ubat suhu turun bila ubat habis suhu naik. Turun pon dlm range 37.5-39. So adik still demam turun naik. Tapi anaqi tsaqeef anak yang sangat baik sepanjang dia demam, takda setitik air mata yg keluar just merengek perlahan ja. Maybe adik tak nak bagi ibu babah risau. Start adik demam ibu babah tiap masa jelum badan kepala adik untuk sejukkan badan(orang petua) sampai ke pagi.
Badan Anak Mula Alami Dehidrasi

19 Sept 2019 (Khamis)
Sepanjang malam suhu adik still tinggi juga then adik ada cirit birit. Ibu ingatkan badan adik panas tak pon tindakbalas ubat yang menyebabkan adik cirit birit rupanya tak. Badan adik dah start dehidrasi. Pagi khamis ibu cuba petua orang cakap mandi dengan lemon, cool fever letak dekat bawah ketiak, belakang leher. Semua ibu cuba. Lepas mandi adik ok tapi bila sejam macamtu panas balik. So adik minum susu macam biasa tapi kurang sikit, cirit birit still ada. Ibu cuba nak bagi adik full bf sepanjang adik demam tapi adik tak mau sangat sedangkan adik lapar. Tapi bila ibu bagi direct bf adik still hisap cumanya kejap hisap kejap lepas. Macam dia ada something tak kena. Ibu anggap adik tak mau kot. Ibu berjaga sepanjang malam monitor suhu adik dengan jelum badan kepala adik sampaikan kain tak sempat kering ibu jelum adik sebab kesian adik tak larat. Ibu nak bagi adik segar aktif macam biasa. Ubat still ibu bagi macam biasa 4-6 jam sekali.
20 Sept 2019 (Jumaat)
Pagi jumaat adik still lemah suhu pun macam tu juga 37.5-39 then ibu bagi ubat suhu turun kejap lepas habis ubat suhu naik semula. Tengahari macam tu babah ambik halfday lagi sebab rasa kena bawak adik pi hospital ni sebab demam tak mau kebah. Lepas jumaat ibu babah bawak pula adik pi bahagian kecemasan Hospital SP. Time tu suhu adik agak tinggi dalam 38 keatas. Adik lemah juga time tu. Tapi bila pi bahagian kecemasan HSAH ibu ingatkan adik akan dapat priority sebab dia baby dan keadaan dia yang macam tu. Tapi malangnya still kena tunggu turn yang maybe dalam 4-5 jam lagi. Bila babah tanya pon still jawab tak boleh kena ikut turn juga. Sangat-sangat kecewa time ni dengan bahagian kecemasan HSAH. Ibu babah kesian sangat dekat adik sebab adik tak larat sangat time tu. Dengan persekitaran yang macam-macam penyakit dekat situ. So babah decide tak boleh tunggu ni kena pi swasta juga ni, so bawak adik pi klinik bersatu tikam batu. Dr situ check macam takda apa, still kata demam biasa dan dr bagi ubat demam juga. Bila diingatkan balik dia sebagai Dr takkan macam tu ja buat kerja. Check pon biasa ja sedangkan baby dah demam 3 hari kot suhu turun naik tak kebah. So balik tu ibu try bagi ubat yang klinik pula. Bila ibu bagi ubat klinik tu suhu adik turun sampai ke 35 macam tu. Memang sangat rendah dah dan tak demam. Time tu syukur sangat dekat Allah sebab suhu adik turun. Rupanya tak dia nak bagi ibu babah lega kejap ja. Bila ubat habis suhu adik naik balik. Kesian sgt time tu adik dah tak sembang tak senyum apa dah dekat ibu. Nak tidoq ja. Sepanjang malam adik still macam tu. Dalam kepala ibu ni tak senang rasa setiap masa pikir nak buat macam mana lagi.
Ikhtiar jumpa ustaz
21 Sept 2019 (Sabtu)
Adik masih lagi macam tu cumanya suhu dia rendah sikit dalam 37-38. Kadang turun 36. Kadang demam kadang dak macam tu. So ibu babah ikhtiar untuk bawak adik jumpa ustaz pula kalau-kalau adik ada gangguan. Orang suruh cuba so ibu babah buat. Time tu adik lemah maybe adik sakit dah ibu babah tak tau. Ustaz cakap biasala maybe gangguan ni. So ustaz buat air penawar suruh balik bagi mandi semua la. Takpa ibu babah ikhtiar. Balik macam biasa adik tidoq jaa sebab tak larat tapi susu adik still minum banyak. Babah perasan ubun-ubun adik dah tenggelam tak macam biasa. Ingatkan berat adik turun so ubun-ubun pun jadi tenggelam. Rupanya apa yang dr bagitau sebab adik dehidrasi. Allahu ibu babah tak tahu adik.
22 Sept 2019 (Ahad)
Anaqi tsaqeef bangun pagi tu ibu gerak sebab nak bagi adik mandi awai, ibu cuba lagi bagi adik mandi ayaq daun bunga raya putih sebab org petua macamtu kalau demam. So ibu babah buat, adik suka sangat maybe sebab sejuk kot. Lepastu bagi makan ubat dan adik tidoq. Suhu adik tak tinggi sangat dalam 37 lebih macam tu. Tapi bila mai petang tu adik macam mengerang maybe adik sakit sangat dah. Suhu adik pon tak tinggi time petang tu. Tak de demam turun naik  dah. Sampaikan ke tengah malam adik tak bole nak tidoq mata pon dah tak nak tengok orang. Asyik mengerang geleng-geleng nafas pon laju sangat. Adik macam nak bagitau something dekat ibu babah tapi adik tak reti nak habaq lagi. Allahu.

23 Sept 2019 (Isnin)
Tengah malam disebabkan adik tak boleh nak tidoq sebab adik macm mengerang sakit so ibu babah decide bawak adik pi hospital dalam pukul 12.30 pagi macam tu. Ibu babah bawak adik pi kecemasan Hospital Kepala Batas. Time tu adik dalam keadaan sangat tenat sebab nafas terlalu laju MALANGNYA bila sampai di kecemasan Hospital Kepala Batas tu staff disitu cakap kena tunggu turn sebab ramai. Ya Allah, betapa kecewanya ibu babah bila diingatkan balik. Sampaikan anak ibu babah setenar tu masih lagi suruh ikut turn. Kali kedua ibu babah KECEWA dengan kecemasan hospital government. So keadaan adik yang macamtu memang tak boleh dah ibu babah nak tunggu turn so bawak adik terus ke kecemasan Hospital Pantai. Dan bila dekat situ dr cakap adik dah sangat teruk keadaan dia so pihak hospital takda peralatan nak support adik punya sakit tu. So dr pantai buat surat terus refer ke kecemasan HSAH. Bila sampai di kecemasan HSAH adik terus masuk zone kuning. Ibu dukung adik sampai kali terakhir adik masuk zone merah. Time tu ibu rasa luluhnya hati ibu sebab adik terus kena tolak ke zone merah sebab keadaan adik sangat tenat dah. Tak sempat ibu nak cium adik buat kali terakhir sebab Dr dekat situ dah nak buat procedure dekat adik. Lemahnya ibu dengan babah time tu. Tapi ibu babah cuba kuatkan semangat sebab ibu babah percaya adik akan kuat.
Sampaikan Dr dah minta izin dekat ibu babah nak masuk wayar dkt mulut adik dan nafas melalui mesin. Time tu ibu mampu cakap dekat dr, dr buatlah yang terbaik untuk anak ibu. Tak sanggup ibu babah nak tengok adik kena masuk wayar sana sini. Allah.
“Ibu tak terfikir adik nak tinggal ibu”

Bila dah siap dekat zone merah dr tolak adik masuk ke NICU. Dekat situ ibu tak pernah langsung terpikir yang adik akan pi tinggal ibu. Yang ibu pikir adik akan sembuh adik kuat semangat. Tak henti doa ibu babah dekat adik. Dr mai tanya ibu babah tentang adik. Dari A-Z ibu cerita. Bila Dr kata keadaan adik sangat kritikal dan bila-bila masa baby akan meninggal. Time tu Allah saja yang tahu apa yang ibu babah rasa. Anak ibu Allahuakbar. Dr kata dari pukul 2-6 pagi respon adik sangatlah sikit. Dr masih cuba yang terbaik untuk adik. Ibu nak sangat bagi adik menyusu time tu sebab last adik minum pukul 11 semalam saja sebelum bawak adik pi hospital. Tapi adik kena puasa. Dalam pukul 8 pagi macam tu ibu babah tengok dr dah kalut-kalut pi dekat adik rupanya time tu jantung adik dah stop sekejap then dr buat cpr. Allah kesian anak ibu time tu dok tahan sakit.
Then bila kali kedua pukul 9++ pagi jantung adik stop lagi dr cuba lagi yang terbaik untuk adik. Tapi adik dah tak mampu adik dah tak larat. Pukul 10 pagi adik pergi menghadap pencipta adik. Ibu babah minta maaf sebab takda dekat sisi adik time adik menghembuskan nafas adik sebab dr tengah buat procedure. Adik pi dengan tenang tanpa sekelumit pon menyusahkan ibu dengan babah. Time tu ibu tak mampu nak berkata apa. Kosong jiwa ibu Allahu. Betapa hebatnya kuasa DIA. Ibu babah terlalu sayang anak ibu babah tetapi Pencipta adik lebih sayang adik melebihi segalanya.
Dr cakap badan adik dehyrated masa demam dan menyebabkan kuman merebak dalam darah adik. Keseluruhan badan adik dah dijangkiti kuman. Terlalu cepat benda ni jadi. Sekelip mata Allah ambik anak ibu babah. Allahu. Ibu babah redha dengan ikhlas Allah ambik Anaqi Tsaqeef. Adik doakan ibu dgn babah kuat ya sayang. Ibu babah dah jaga adik yang terbaik bagai menatang minyak yang penuh tapi ibu yakin Allah akan jaga adik lagi terbaik. InshaAllah anak syurga ibu, tunggu ibu dgn babah dekat sana naa. Anaqi Tsaqeef penghuni pertama rahim ibu zuriat pertama ibu dengan babah. Tetap dalam hati ibu babah sampai akhir hayat ibu babah.
Sedaya upaya ibu babah dah cuba untuk adik tapi memang dah tertulis setakat tu saja adik dok dengan ibu babah. Mungkin apa yang terjadi dengan sekelip mata ni ASBAB saja sebelum Allah nak ambil adik.
Anaqi Tsaqeef anak yang sangat baik. Paling sempurna. Hensem, comel, putih, baik. Sepanjang menjaga adik dari dalam pantang sampai ke akhir hayat adik sangat mudah. Rindu ibu babah dekat adik takkan hilang. Moga Allah beri kekuatan luar biasa untuk ibu dgn babah tempuh ujian ni. InshaAllah.
Damailah anak syurga ibu babah disana.
Anaqi Tsaqeef Bin Muhammad Ikhwan10 Mei 2019 – 23 September 2019
Sumber: Dalila Yusof
BACA JUGA JANGAN PANDANG RINGAN BILA BAYI DEMAM. IA BOLEH MENGUNDANG BAHAYA!
Pesan Mama Siti:
AlFatihah buat Anaqi Tsaqeef. Semoga Puan Dalila Yusof kuat menempuh dugaan ni. Mama Siti tahu bukan mudah untuk sesiapa saja yang kehilangan nak ni. Anak pertama pula tu, tak sempat dengan bermanja, gomol pipi dia. Tiba-tiba Allah SWT ambil balik. Kalau Mama Siti pun mahu naik gila kalau perkara macam ni berlaku dekat anak Mama Siti. InshaAllah, ada hikmah disebalik dugaan ini. Puan Dalila kena kuat ye!


Perkembangan Mental Si Kecil Yang Mama Dan Papa Wajib Tahu

Bayi yang baru lahir sehingga mencapai usia 2 tahun ni memang perlukan perhatian yang sepenuhnya daripada mama dan papa. Bukan setakat pemakanan je yang kena pantau, perkembangan mental pun mama dengan papa kena alert contohnya, dah pandai senyum bila tengok orang, dah boleh berjalan dan pandai hisap jari.
Semua anak alami 10X perkembangan otak atau di sebut ‘LEAP’ dari usia 0- sekitar 2 tahun. 10 Leap akan terjadi pada tarikh-tarikh berikut (yang mewakili usia bayi) dengan *julat beza sekitar 1-3 minggu* sahaja bagi setiap anak:
5 minggu: Dunia Perubahan Sensasi
Anak ibarat baru tersedar dia telah bertukar dunia. Ini sebabnya ramai ibu berkata anak berubah jadi ‘sukar’ selepas habis tempoh pantang!
8 minggu: Dunia Corak & Bentuk
Anak baru nampak dan sedar dengan kehadiran pelbagai corak, tekstur dan bentuk di sekeliling dan di dalam/pada badannya. Anak mula suka ‘tenung dan kaji jari’ nya misalnya.
12 minggu: Dunia Perubahan Lancar
Anak mula faham dan nampak sebarang pergerakan ringkas yang berlaku di sekeliling dan di dalam badannya. Ramai anak mula hisap jari dan suka main tarik-tarik puting.

Ibubapa kena sentiasa pantau kesihatan mental si manja kerana ia berkait rapat dengan perkembangan dan pembangunan serta kesejahteraan sosial dan emosi mereka.
19 minggu: Dunia Kejadian
Anak mula ‘explore’ konsep ‘apa akan jadi seterusnya?’. Misalnya bola getah yang jatuh akan melantun naik.
26 minggu: Dunia Hubungan
Inilah usia kemuncak anak menjerit kalau kena tinggal walau sekejap dan dekat!
37 minggu: Dunia Kategori
Usia anak paling pandai buat sepah dan mula pandai manipulasi, suka buat drama. Ibu mesti jaga-jaga.
46 minggu: Dunia Turutan
Aik? Tiba-tiba anak pandai menyusun dan mengemas di usia ini?
55 minggu: Dunia Program
Anak mula suka buat projek senyap-senyap. Kalau anak senyap dan hilang tu, pasti ada lah kerja nya! Misalnya, aih? Tiba-tiba dia muncul dengan gincu ibu penuh di mukanya.
Aspek sosial dan emosi adalah komponen paling penting dalam tahap ini kerana ia akan beri kesan yang khusus kepada kesihatan mental mereka terutama apabila dewasa kelak.
64 minggu: Dunia Prinsip
Usia emas untuk ibu mula buat peraturan. NO, anak bukan lagi baby kecil yang jika buat silap boleh dibiarkan atas alasan ‘dia kan budak lagi…’
75 minggu: Dunia Sistem
Anak akhirnya lengkapkan acuan pertama untuk ‘jadi manusia bagaimana’. Ya, BUKAN SEMUA ANAK 2 TAHUN KENA JADI NAKAL. ANAK BOLEH PILIH UNTUK JADI ‘GOOD’ & ‘NICE’ DI USIA INI JIKA ASAS ACUAN NYA ELOK!
BEZA LEAP DENGAN GROWTH SPURT
Leap adalah perkembangan mental manakala growth spurt adalah perkembangan fizikal ( ketinggian, berat, saiz dan skil motor )
Usia kejadian growth spurt JULATNYA SANGAT BESAR kerana setiap anak berkembang pada kadar mereka. Misalnya, anak A yang lahir pada tarikh sama dengan anak B boleh berjalan pada usia 10 bulan sedangkan anak B boleh berjalan pada 16 bulan. Besar bukan jaraknya? Kenapa?
Perkembangan mental bayi adalah sama penting dengan perkembangan fizikal  bayi.
Mungkin anak A adalah bayi atlet yang lasak. Lalu anak A gemar meneroka dan mengasah skil fizikalnya lebih kerap berbanding anak B yang merupakan seorang bayi ‘saintis’ iaitu bayi yang banyak habiskan masa mengkaji dan meneliti objek di sekeliling. Senang cerita anak A tak boleh duduk diam manakala anak B lebih suka duduk setempat kerana sibuk mengkaji.
Atau
Anak B juga sebenarnya bayi atlet namun mempunyai sedikit halangan fizikal seperti berbadan lebih tembam yang menyukarkannya jadi sama lasak untuk berlatih jalan seperti anak A.
Usia kejadian leap pula JULATNYA KECIL antara anak kerana otak bayi normal berkembang pada usia yang sama dengan kapasiti yang serupa *cuma hanya beza input pengalaman dari respon ibubapa sahaja*
Setiap anak AKAN BERLATIH MENGUASAI BIDANG KEGEMARANNYA DAHULU SEBELUM BERALIH KE BIDANG LAIN.
USIA LEAP BERDASARKAN TARIKH LAHIR ATAU TARIKH JANGKA LAHIR?
Kesemua 10 leap yang saya senaraikan adalah BERDASARKAN TARIKH JANGKA LAHIR (edd) yang di beri doktor semasa pertama kali anda di sahkan hamil dahulu.
Mengapa?
Otak manusia berkembang sejak dalam kandungan dan berterusan hingga selepas di lahirkan. Maka sebab itu, tarikh jangka lahir bayi di guna pakai dalam kiraan leap kerana tarikh itu di anggarkan oleh doktor sejak hari anak di senyawakan. Namun ingat, kerana doktor manusia biasa yang hanya ‘menganggar’, maka itulah punca sedikit julat dalam usia leap.
FASA LEAP
Jika simptom growth spurt lebih jelas, iaitu bayi meninggi, mula nampak keluar gigi, mula cuba-cuba bergolek untuk meniarap. Simptom leap apa pula? 3C :
1. Crying (banyak menangis)2. Cranky (bad mood, serba tak kena)3. Clingy (kerap nak berdukung, berdekatan dengan ibu)
Bayi yang baru lahir sangat memerlukan sokongan daripada individu di sekelilingnya.
Fasa 1: di cirikan dengan 3CFasa 2: bayi kurang sedikit 3C. Lebih terkawal.Fasa 3: bayi selesai leap. Bayi kembali seperti dahulu.
USIA 10 LEAP yang di senaraikan ADALAH PADA FASA 2.
Maksudnya: bila ibu mula nampak anak tiba-tiba berubah perangai jadi 3C, maka ibu akan dapat lihat, tak lama lagi anak akan mula tunjuk skil-skil dan sikap baru yang di kita bincangkan bagi setiap leap. Maka, dengan ini, ibu akan lebih bersedia untuk membantu bayi dengan aktiviti dan ‘game’ yang akan mempercepatkan bayi menguasai leap tersebut. Hasilnya, lebih cepat bayi move on dari fasa 3C!
Nota tambahan:
Membesar (leap dan growth spurt) sangat sukar bagi bayi. Ia ibarat bayi bangun 10x di planet yang berbeza sepanjang 2 tahun ini. Jika ia terjadi kepada anda, tidakkah anda juga panik dan resah?
Ketika dunia sekeliling di rasakan berubah, hanya ibu ayah yang kekal serupa. Maka sebab itu pada fasa leap 1 (3C) anak ingin melekat saja pada ibu. Hanya ibu yang dia percaya.
Bayi yang sedia ada isu tidur, seperti tak lena, ‘bad habit tidur’, jam tidur yang kelam-kabut akan jadi 2x susah semasa leap. Malah, bila selesai leap juga dia masih sukar di uruskan kerana poor sleep = bad mood. Maka, ibu akan rasa anaknya ‘sentiasa 3C’, setiap masa sejak dulu. Itulah pentingnya ibu belajar tentang bab tidur anak.
Sumber: Baby Language
BACA JUGA PERKEMBANGAN BAYI | 4 PERINGKAT PERKEMBANGAN SELEPAS KELAHIRAN YANG NORMAL
Pesan Mama Siti:
Mama dan papa sebagai ibubapa sebenarnya memainkan peranan yang snagat penting dalam membentuk kesihatan mental yang baik buat anak mama. Kalau tanya Mama Siti apa yang mama boleh buat untuk jaga kesihatan mental si manja, mama boleh spend time dengan anak mama. Cuba communicate dengan mereka melalui sentuhan, senyuman, bercakap atau pun menyanyi. Simple kan?


Kenapa Air Kencing Baby Boy Najis Ringan, Baby Girl Najis Pertengahan?

Hmmm… dua-dua tak makan, dua-dua pun kecil lagi. Tapi kenapa kalau baby boy jadi najis ringan, baby girl jadi najis pertengahan? Macam tak kena je…
Mama mesti curious kan tentang pengkelasan najis ni? Dulu masa belajar kat sekolah agama tak ada pula kita nak question. Tapi bila fikir balik, hmmm… betul juga. Kenapa macam tu? Air kencing bayi lelaki bawah 2 tahun yang masih belum makan apa-apa selain susu ibunya termasuk dalam kategori najis ringan (mukhaffafah).
Tapi lain pula dengan air kencing bayi perempuan. Walaupun si kecil bawah 2 tahun dan belum makan, air kencing baby girl tergolong dalam najis pertengahan (mutawasitah) dan perlu dibasuh hingga hilang bau, warna dan rasa. Kenapa macam tu pula?
Ha, marilah kita sama-sama merungkai persoalan ni. Kat bawah Mama Siti ada kongsikan  penjelasan daripada Mufti Wilayah Persekutuan untuk pengetahuan kita semua.

Air kencing bayi lelaki tergolong dalam najis mukhaffafah (najis ringan).
AL-KAFI #1376: PERBEZAAN BASUHAN BAYI AIR KENCING BAYI LELAKI
SOALAN
Saya ingin bertanya kepada mufti mengapa dibezakan cara basuhan air kencing bayi yang berumur bawah dua tahun bayi lelaki dengan bayi perempuan?
JAWAPAN
Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan.
Islam adalah agama yang mengangkat nilai kebersihan sebagai teras utama dalam kehidupan manusia. Aspek kebersihan ini disebutkan secara jelas sebagai salah suatu cabang dari cabang keimanan melalui hadith yang diriwayatkan oleh Abu Malik al-Ash’ari:
الطُّهُورُ شَطْرُ الإِيمَانِ Maksudnya: “Bersuci itu adalah antara ciri-ciri keimanan.”
Riwayat Muslim (223)
Maka berdasarkan hal ini, air kencing bayi meskipun di bawah umur dua tahun, tetap diperintahkan untuk dibersihkan. Para fuqaha’ telah bersepakat bahawa bayi yang umurnya sudah melebih dua tahun dan telah makan makanan, maka air kencingnya dianggap najis. Oleh itu, wajib membersihkan mana-mana pakaian yang terkena air kencing tersebut. Lihat al-Mausuah al-Fiqhiyyah al-Kuwaitiyah (27/25).
Para fuqaha’ berhujah dengan berdalilkan hadith yang diriwayatkan oleh Abu Hurairah RA, bahawa Nabi SAW bersabda:
اِسْتَنْزِهُوا مِنْ اَلْبَوْلِ, فَإِنَّ عَامَّةَ عَذَابِ اَلْقَبْرِ مِنْهُ Maksudnya: Bersucilah kamu sekalian daripada air kencing, kerana umumnya azab kubur itu adalah disebabkannya”
Riwayat al-Daraqutni (7)
Dalam mensyarahkan hadith ini, Imam Ibn Hajar menyebutkan perlu untuk diambil suruhan daripada hadith ini agar bersuci daripada semua jenis air kencing secara umumnya, dan penekanan ke atas suruhan ini diletakkan azab untuk orang mukmin yang tidak membersihkan diri daripada najis air kencing. Lihat Syarh Bulugh al-Maram (1/247).
NAJIS BAYI LELAKI BAWAH 2 TAHUN YANG BELUM MAKAN DIANGGAP NAJIS RINGAN DALAM MAZHAB SYAFIE
Namun begitu, para fuqaha’ berbeza pandangan ke atas bayi lelaki yang berumur di bawah dua tahun yang tidak makan sesuatu apa pun melainkan susu ibunya sendiri.
Mazhab Imam Abu Hanifah dan Imam Malik menganggap tiada perbezaan di antara najis bayi lelaki dengan perempuan yang berumur dua tahun ke bawah yang tidak makan apa-apa melaikan susu ibu. Kedua-duanya najis yang perlu dibasuh apabila terkena pada pakaian berdasarkan hadith di atas.
Sementara itu, Mazhab Imam al-Syafie dan Mazhab Imam Ahmad menyatakan bahawa bayi lelaki yang berumur di bawah dua tahun, air kencingnya dikira najis yang ringan.
Memadai untuk memercikkan sahaja air atas benda yang terkena najis mukhaffafah untuk menghilangkan najis berkenaan.
Cara Mencuci:
Apabila terkena pada pakaian, cukuplah sekadar dipercikkan air pada tempat yang terkena najis tersebut. Kedua-dua mazhab tersebut menyandarkan pendapat mereka pada hadith Nabi SAW yang diriwayatkan oleh Ummu Qais:
 أَنَّهَا أَتَتْ بِابْنٍ لَهَا صَغِيرٍ، لَمْ يَأْكُلِ الطَّعَامَ إِلَى رَسُولِ اللَّهِ صلى الله عليه وسلم، فَأَجْلَسَهُ رَسُولُ اللَّهِ صلى الله عليه وسلم فِي حِجْرِهِ، فَبَالَ عَلَى ثَوْبِهِ، فَدَعَا بِمَاءٍ فَنَضَحَهُ وَلَمْ يَغْسِلْهُ Maksudnya: Bahawa dia( Ummu Qais) pernah datang kepada Rasulullah SAW bersama anak lelakinya yang masih kecil dan belum memakan makanan lalu Rasulullah SAW mendudukkan anak itu di pangkuan Baginda, kemudian bayi tersebut kencing di atas pakaian Baginda. Maka Baginda meminta air lalu memercikkannya ke atas kain Baginda dan tidak membasuhnya (menjirus air).
Riwayat al-Bukhari (223) Muslim (287)
Sementara bayi perempuan pula meskipun berumur di bawah dua tahun, tetapi meletakkannya sebagai najis seperti yang lain dan harus dibasuh atau dijiruskan air apabila terkena pada pakaian atau mana-mana tempat yang perlu dibersihkan. Hal ini berdasarkan hadith yang diriwayatkan oleh Abu Samh:
يُغْسَلُ مِنْ بَوْلِ الْجَارِيَةِ وَيُرَشُّ مِنْ بَوْلِ الْغُلاَمِ  Maksudnya: Air kencing bayi perempuan dibasuh dan air kencing bayi lelaki cukup dipercikkan dengan air.
Riwayat al-Nasai’ (305) Ibn Majah (525)
Persoalan yang diajukan berkaitan dengan sebab pensyariatan atau sebab Nabi SAW melakukan hal demikian memerlukan kepada pemahaman beberapa perkara.
Yang pertama, antara cara untuk berinteraksi dengan nas atau perintah hukum syarak, setiap mukmin itu perlulah menerimanya. Tambahan lagi, sekiranya hal itu datang daripada Baginda SAW, maka hendaklah diambil tanpa ada pertikaian. Hal ini sebagaimana yang diperintahkan oleh Allah SWT:
وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا  Maksudnya: Dan apa jua perintah yang dibawa oleh Rasulullah (s.a.w) kepada kamu maka terimalah serta amalkan, dan apa jua yang dilarangNya kamu melakukannya maka patuhilah laranganNya.   Surah al- Hasyar: 7)
Imam Ibn Kathir berkata selagi mana suruhan itu daripada Nabi hendaklah dilakukan dan apa yang dilarang hendaklah ditinggalkan. Sesungguhnya apa yang diperintahkan Baginda akan membawa kepada kebaikan dan apa yang dilarang itu akan membawa kepada keburukan. Lihat Tafsir al-Quran al-‘Azim (13/485).
Namun begitu, tidaklah menjadi kesalahan sekiranya kajian atau pertanyaan di datangkan bukan kerana ingin mengingkari hukum namun kerana ingin mencari rahsia kebesaran Allah SWT.
Permasalahan ini dibahaskan oleh Imam al-Baijuri menyatakan bahawa asal bagi kaum lelaki adalah kerana penciptaannya daripada air dan tanah. Manakala perempuan pula diciptakan daripada tanah dan darah atau berasal daripada Nabi Adam. Lihat Hasyiah al-Baijuri (1/154).
Syariat telah membezakan air kencing bayi lelaki dan bayi perempuan bukanlah kerana diskriminasi gender tapi adalah fitrah semula jadi yang terkandung hikmah.
KAJIAN ILMIAH MODEN
Kami kemukakan di sini sebuah kajian ilmiah moden yang menemui bahawa wujudnya perbezaan antara air kencing bayi lelaki dan perempuan. Kajian tersebut dijalankan oleh Ashil Muhammad Ali dan Dr. Ahmad Muhammad Soleh dari Universiti Duhok, Iraq. Kajian tersebut mengkaji peratusan kewujudan bakteria dalam air kencing bayi semasa menyusu dan bayi yang baru lahir. Mereka mengumpulkan sampel air kencing bayi secara rawak yang kesemuanya berjumlah 73 bayi (35 perempuan dan 38 lelaki). Seterusnya sampel tersebut dikaji dan dengan ujian makmal dan berlanjutan selama beberapa bulan dengan menggunakan kaedah tertentu.
Hasil yang didapati adalah seperti berikut:
Pada kumpulan usia sifar hingga 30 hari, peratus kewujudan bakteria dalam air kencing bayi perempuan 95.44% lebih banyak berbanding pada air kencing bayi lelaki di mana jumlah bakteria di bidang mikroskopik untuk air kencing bayi perempuan mencapai 41.9 sedangkan pada bidang yang sama untuk bayi lelaki hanya berjumlah 2 saja.Pada kumpulan umur (dari satu bulan hingga dua bulan) peratus kewujudan bakteria dalam air kencing bayi perempuan 91.48% lebih banyak berbanding pada air kencing bayi lelaki di mana jumlah bakteria di bidang mikroskopik untuk air kencing bayi perempuan mencapai 24.1 sementara jumlah dalam bayi laki-laki hanya 2.25.Pada kumpulan umur 2-3 bulan, peratusan kewujudan bakteria dalam air kencing bayi perempuan 93.69% lebih banyak berbanding pada air kencing bayi lelaki, di mana jumlah bakteria di bidang mikroskopik untuk air kencing bayi perempuan mencapai 24.1 sementara jumlah pada kes bayi lelaki hanya 1.6.Pada kumpulan usia lebih dari 3 bulan, peratusan bakteria dalam air kencing bayi perempuan 69% lebih banyak berbanding pada air kencing bayi lelaki di mana jumlah bakteria di bidang mikroskopik untuk air kencing bayi perempuan 13.9 sementara dalam kes air kencing bayi lelaki jumlahnya 6.8. (Lihat al-Mausu’ah al-Muyassarah fi al-I’jaz al-‘Ilmi fi al-Quran al-Karim wa al-Sunnah al-Sahihah al-Mutahharah dihimpun dan disusun oleh Syahatah Saqr, hlm. 469-470)
KESIMPULAN
Berdasarkan nas dan hujah di atas, kami nyatakan bahawa air kencing bayi lelaki berumur bawah dua tahun yang belum makan sebarang makanan melainkan susu ibunya dipercikkan air sahaja berbeza dengan air kencing bayi perempuan hendaklah dibasuh. Namun, sebaiknya juga untuk keluar daripada kekhilafan ini, dibasuh kedua-duanya.
Sebab atau hikmah disebalik hal ini, memerlukan kajian yang lebih mendalam terutamanya kajian-kajian yang baik oleh pakar perubatan dan pakar-pakar yang berkaitan.
Semoga kita diberikan kefahaman yang baik oleh Allah SWT. Amin.
Sumber: Laman Rasmi Mufti Wilayah Persekutuan
BACA JUGA KETAHUI JENIS WARNA AIR KENCING & NAJIS BAYI BARU LAHIR ANDA. MAMA & PAPA JANGAN PANIK!
Pesan Mama Siti:
Kalau mama nak bersihkan najis ringan nie pakai baby wipes, tisu kering pun boleh saja sebenarnya. Tapi renjis la jugak air untuk bersihkan kotoran tu. Lagi elok kalau mama basuh pakai air sabun, senang! Kita pun rasa terjamin dengan kebersihan anak kita betul tak?


Nak Plan Family Mesti Kena Tahu Tentang Suntikan Perancang Dulu!

Ish, takutlah saya nak ambil suntikan perancang. nanti tulang reput macam mana???
Hmm, inilah persoalan yang selalu Mama Siti dapat kalau nak merancang keluarga. Katanya kalau ambil suntikan perancang ni, tulang jadi rapuh, boleh jadi gemuk, muka pun berjerawat. Ini semua akibat daripada info yang berlegar di media sosial.
Buat pengetahuan mama, suami isteri ada role yang tersendiri dalam merancang kehamilan ni. Dua-dua kena ambil tahu dan peka dengan isu ni. Yalah, bukan senang isteri nak ‘tanggung’ semuanya sorang-sorang tau!
Kat sini Mama Siti kongsikan beberapa perkara yang mama dengan papa kena faham tentang suntikan perancang serta kesannya.
Apa itu suntikan perancang?
Suntikan Depo Medroxyprogesterone Acetate (DMPA, Depo-Provera) , atau nama ringkasnya suntikan perancang merupakan salah satu kaedah merancang atau menjarakkan kehamilan di Malaysia.
Melalui suntikan ini, hormon progestogen berdos tinggi akan diberikan secara suntikan ke dalam otot di bahagian punggung atau lengan.
Berbanding pil perancang yang perlu dimakan setiap hari, suntikan perancang ini akan berkesan mencegah kehamilan selama 3 bulan lamanya.

Depo-provera adalah suntikan yang menjadi pilihan ramai wanita yang ingin menjarakkan kehamilan.
Macam mana suntikan ni cegah kehamilan?
Suntikan depo-provera ni bertindak untuk elakkan kehamilan dengan 3 cara iaitu:
Halang ovari dari melepaskan telur Pekatkan mukus/lendir serviks untuk cegah sperma memasuk rahim Menyebabkan lapisan rahim menipis dan akan mencegah kehamilan berlaku
Tahap keberkesanan suntikan perancang
Keberkesanan suntikan ni adalah 99%.
Menurut Dr Imelda Balchin, kalau 100 pasang suami isteri buat hubungan kelamin selama 1 tahun, tanpa guna sebarang kaedah merancang keluarga, 85 pasangan suami isteri tersebut akan hamil.
Tapi, kalau 100 isteri ambil suntikan DMPA, dalam masa 1 tahun, hanya 6 pasangan saja yang akan hamil.
Satu lagi yang mama kena tahu, kesihatan janin takkan terjejas kalau mama ambil suntikan perancang ketika mama hamil.
Suntikan ini sesuai untuk mereka yang mudah lupa untuk ambil pil perancang setiap hari.
Kelebihan suntikan perancang
Berkesan dan tahan lama (3 bulan sekali)Kurangkan masalah endometriosisSesuai untuk wanita menyusu (takkan jejaskan penghasilan susu badan)
Masa yang sesuai ambil suntikan perancang
Secara amnya, suntikan diambil pada hari ke-4 selepas haid bermula.
Bagi ibu yang menyusu bayi selepas bersalin, suntikan akan diberi pada atau sebelum 6 minggu.
Bagi ibu yang tak menyusu bayi lepas bersalin pula, suntikan boleh diberi bila-bila masa saja lepas hari ke-5. Tapi menurut doktor, sebaiknya ia diberi sebelum 21 hari. Sebab kalau suntikan diberi lepas 3 minggu, mama kena guna kaedah perancang keluarga tambahan untuk jangka masa 2-3 minggu.
Macam mana nak hamil semula lepas ambil suntikan perancang?
Kalau mama bercadang untuk hamil semula, mama boleh berhenti gunakan kaedah ini dan mama akan kembali subur dalam masa 13 minggu selepas suntikan terakhir.
Menurut doktor, ada wanita yang lewat kembali kesuburannya, mungkin ambil masa dalam 6 bulan atau setahun. Mama jangan risau sebab setakat ni tak ada risiko mandul disebabkan suntikan ni.
Kesan sampingan suntikan perancang
Ramai yang mengadu dekat Mama Siti, katanya risau dengan kesan sampingan suntikan perancang. Tapi sebenarnya kesan suntikan perancang ni berbeza pada setiap orang. Ada yang alami kesan tu, ada juga yang tak rasa apa-apa pun.
Tapi biasanya, kesan sampingan ni bersifat SEMENTARA saja dan ia selalunya berlaku di awal pengambilan suntikan. Antara kesan yang biasa dialami:
Pendarahan yang berterusan selepas berhenti ambil suntikan tersebutKitaran haid berubah Haid mungkin akan ambil masa dalam setahun untuk kembali kepada kitaran yang biasaBerat badan naikKemungkinan kebolehan untuk hasilkan ovum yang sihat akan ambil masa lebih kurang setahunRambut gugur, kurang nafsu seks, sakit kepala, gangguan moodRisiko menghidap penyakit osteoporosis
Suntikan depo memberi kesan terhadap hormon yang menyebabkan rambut gugur.
Harga suntikan depo
Kos suntikan depo adalah sekitar RM 35 hingga RM 40 di klinik swasta. Kalau di klinik LPPKN, harganya sekitar RM18 – RM36, depends kepada jenis suntikan yang kita ambil.
Di klinik kerajaan, biasanya FREE saja.
Siapa yang tak sesuai pilih kaedah perancang ni?
Mama tak disarankan untuk ambil suntikan perancang sekiranya mama mengalami masalah kesihatan seperti:
HamilSakit jantung atau strok, darah tinggi dan individu yang ada risiko penyakit kardiovaskular (seperti perokok atau pesakit diabetes)Pesakit diabetes yang kronik melebihi 20 tahun atau mengalami komplikasiPesakit kanser payudara, kanser uterus dan kanser serviksPernah alami pembekuan darah pada salur darah di kaki (Deep Vein Thrombosis)Pernah menghidap penyakit jaundis (kawasan putih mata atau kulit menjadi kuning) semasa mengandung atau semasa menggunakan pil pencegah kehamilanPenghidap penyakit hati (liver cirrhosis), jangkitan (hepatitis) atau ketumbuhan hati (tumor)
Perancang keluarga bersifat SEMENTARA!
Menurut Dr Imelda, tak ada halangan untuk guna suntikan ni selagi tak ada sebarang masalah kesihatan. Ia juga boleh diguna untuk jangka masa panjang. Tak adanya istilah tulang reput lah rapuh lah sebab suntik hormon ni.
Jadi,terpulang kepada suami isteri untuk cuba kaedah ni ataupun kaedah yang lain.
Sumber: SirapLimau
BACA JUGA YE KE MAKAN PIL PERANCANG KEHAMILAN BOLEH NAIK BADAN?
Pesan Mama Siti:
 Kalau ada antara mama yang nak rancang kehamilan tapi was-was untuk guna cara ni, ada lagi kaedah lain yang mama boleh cuba contohnya, mama boleh telan pil perancang atau masukkan alat ke dalam rahim atau dipanggil IUD/IUCD (Intra Uterine Device). Tapi seeloknya, mama dengan papa pergi consult dengan doktor dulu, tengok kaedah mana yang sesuai. Jangan terus cuba saja!


Ironi Wanita Shooting Cancer Awareness, Temui 3 Ketulan Di Payudaranya

Risau pula Mama Siti bila baca satu thread daripada seorang wanita yang pakai username KaharuddinIntan ni. Mana taknya, tengah syok nak shooting campaign breast awareness cancer, tiba-tiba bila jalani medical check up, doktor jumpa tiga ketulan di payudara wanita tersebut.
Boleh nampak bahawa pentingnya medical checkup ni untuk pastikan tubuh kita berada dalam keadaan yang baik. Ia juga bertujuan elakkan penyakit merbahaya yang menyerang secara senyap contohnya kanser, hepatitis, sakit jantung dan sebagainya.
Samalah seperti perkongsian wanita ini di Twitter, apabila dia ditawarkan menjalani ujian ultrasound ketika penggambaran Pink October Project di sebuah hospital swasta. Setelah melalui pemeriksaan tersebut dia disahkan mempunyai 3 ketulan kecil di bahagian kiri payudara.

Wanita ini berkongsi dengan netizen di Twitter tentang 3 ketulan di dalam payudara
Wanita ini sungguh tak menyangka yang dia mempunyai 3 ketulan di bahagian payudara. Terkejut dengan keputusan tersebut, wanita ini mengakui tidak bersedia untuk sebarang risiko mendatang. Apatah lagi apabila wanita tersebut mendedahkan bahawa dia mempunyai anak. Hati ibu mana yang tak sedih…
Lumps pertama ditemui di payudara sebelah kiri beliau.
Normal ke kalau ada lumps?
Risau dengan jawapan jururawat tersebut, wanita ini segera bertanya samada 3 ketulan kecil di dalam badannya itu adalah tanda awal kanser. Tapi, jawapan jururawat tersebut agak menghampakan apabila wanita tersebut disuruh untuk pergi rujuk perkara ini dengan yang lebih arif.  Kalau Mama Siti jadi wanita ini pun Mama Siti mestilah risau.  Allahu.
Disahkan mempunyai 3 ketulan kecil di payudaranya membuatkan staf terkejut.
Doktor kata “one side boob agak keras“
Sejam selepas pemeriksaan ultrasound, wanita ini terus merujuk specialist tentang keadaannya. Kata doktor, sebahagian daripada payudaranya sedikit keras. Lagi lah risau bila dengar perkara macam tu dari doktor.
 “Aku masa tu tak boleh pikir dah. Pening kepala aku.”
Menurut doktor, dua daripada 3 ketulan yang ada di payudaranya adalah cyst dan ia mengandungi air. Setakat ini ketulan tersebut tak datangkan bahaya dan tak perlu dirisaukan. Cuma, dia perlu menjalani pemeriksaan semula selepas enam bulan. Alhamdulillah, dah boleh tarik nafas lega!
Lega hati bila doktor kata ketulan tersebut biasa ditemui sekiranya berlaku perubahan hormon terhadap wanita.
Jadi begitulah pengakhiran wanita ini. Tak ada yang perlu dirisaukan pun. Tapi wanita ini sempat berpesan yang kalau ada sesuatu yang berlaku pada payudara kita semua, cepat-cepatlah check. Untuk pastikan kesihatan kita sentiasa terjamin, apa salahnya kan?
Untuk yang tak ada lumps sekali pun disarankan untuk buat ultrasound setahun sekali supaya kalau ada apa-apa yang tak kena dengan payudara kita, dapatlah doktor detect awal-awal!
Sumber: KaharuddinIntan
BACA JUGA CARA MUDAH UNTUK PERIKSA SIMPTOM KANSER PAYUDARA! MAMA BOLEH LAKUKAN DI RUMAH!
Pesan Mama Siti:
Mama Siti setuju dengan wanita ni tentang lumps yang ada di payudaranya. Tak semestinya kalau mama ada ketulan dekat payudara mama, jangan terus fikir yang ia petanda kanser. Kalau mama jumpa ketulan di bahagian payudara mama, mama kena cepat-cepat jumpa doktor untuk sahkan samada ia kanser ke dan dapatkan pandangan tentang rawatan seterusnya.


4 Hari Drama Potty Train, Anak Kini Seronok Bebas Pampers

Susahnya, nak potty train anak. Bagilah alasan, cakap adik dah besar ke, pampers ni untuk baby je. Tapi anak tak nak dengar jugak,. Haih… Nak buat macam mana la…
Begitulah kerisauan para mama bila anak dah umur 3 tahun pun masih lagi nak pakai pampers. Bila kita larang, tak boleh pakai dah,  si manja menangis. Nak buat potty train pun rasa susah sebab anak masih mahukan pampers untuk buang air kecil dan juga air besar.
Mama, nak latih anak untuk buang najis dan air kencing ni bukan satu perkara yang mudah. Tak semua anak yang boleh lalui fasa ni dengan cepat. Ada yang degil, ada yang cepat saja tangkap, ada pula yang kadang pergi membuang di tandas, kadang tu kencing berak dalam seluar saja.
Jadi, sebagai ibubapa, mama dan papa kena sabar dan faham dengan perkembangan anak-anak. Sebab perkara seperti potty train ni masih baru buat mereka.
Bila tengok anak orang lain dah boleh buang air dekat tandas, jangan lah pula compare kebolehan anak mama dengan anak orang lain. Setiap kanak-kanak tu kan ada ability dan juga skill yang berbeza.
Tapi, mama boleh cuba tips daripada ibubapa lain yang telah berjaya latih anak mereka bebas pampers. Contohnya, perkongsian daripada Puan Sarah Fadzil ni. Anaknya hanya ambil masa empat hari untuk buang air di tandas.
Hari ke-4 anak dah seronok kencing di tandas
Sebagai ibu pertama kali yang melalui fasa ini, sara rasa sangat teruja nak share pada ibu baru dan pertama kali yang akan melalui fasa sama ini seperti sara!
Sara tak sangka rupanya anak anak boleh sangat rupanya potty train dalam 4 hari seperti yang sara jumpa berlaku di barat dalam Pinterest.
So sara nak share sebagai panduan pada ibu yang baru nak mencuba. Apa yang sara belajar, kerjasama suami isteri amat penting. Tak boleh hanya seorang yang bersedia.
1. Berhenti pakai pampers pada hari pertama
Katakan pada dia jika nak terkencing beritahu mama. Beri anak rasa perbezaan tak pakai pampers. Beri anak rasa terkencing pertama kali dalam seluar tanpa pampers. Reaksi menangis, merengek, menjerit adalah biasa kerana anak merasakan ia perkara asing atau berbeza dari kebiasaan dia.Anak akan mula tahu “ooo terkencing tanpa pampers rasa macam ni, I need to go to toilet..” Pertama kali memang anak akan terkencing di dalam seluar selama beberapa kali . Teruskan.

Mama boleh mulakan potty training hanya apabila anak dan mama sendiri sudah bersedia.
2. Less mess on second and third day
Anak mula boleh beritahu tapi kadangkala terkucil juga jika leka bermain. Tugas kita tanya setiap 2-3 jam atau mudah saja nak cam, jika anak ada minum air sebelum itu dalam 1-2 jam ajak lagi atau tanya lagi.
3. Ketika anak bangun dari tidur, terus bawa ke tandas
Biasanya anak memang akan kencing ketika ini. Sebelum tidur juga perlu bawa lagi ke tandas.
Mama kena sentiasa bersedia dan tak boleh lupa untuk bawa anak ke bilik air sejam sekali.
4. Fourth day, anak akan selesa beritahu untuk ke tandas
Pada hari keempat, anak mula pandai beritahu untuk semua sesi kencing tanpa terkucil, dan juga sudah mula selesa dan seronok kencing di tandas. Time ni percayalah ibu ibu atau abah abah rasa nak terbang sebab rasa accomplished yang luar biasa. Cuba bawak anak keluar dan test. Kami cuba pakaikan pampers ketika keluar semalam to test, amazingly, anak tak kencing dalam pampers seperti selalu dan meminta untuk kencing di tandas seperti biasa.
5. Anak ambil masa untuk belajar buang air besar
Untuk berak, ianya mengambil masa, jangan putus asa jika ianya tidak berhasil, teruskan sahaja off pampers dan keep encourage anak untuk menggunakan tandas.
Penting buat mama untuk tidak sesekali marah atau cubit anak bila dia terkencing.
6. Done! Tak perlu pampers lagi!
7. Jom Cuba!
P/S: drama nak ke tandas banyak kali tu biasa. Kejap kejap nak kencing nak berak dalam 3 hari pertama. Kena banyak sabar , dia tengah nak tune.
P/S: Disclaimer : Tak semua boleh potty train at 2 years old. Baca dan research dulu ya. Make sure sensory all develop well and boleh start. Jangan paksa and push anak ya.
Sumber: Sarah Fadzil
BACA JUGA AKHIRNYA ANAK MAMA BEBAS LAMPIN
Pesanan Mama Siti:
Potty training boleh jadi sangat memenatkan dan makan masa. Jadi, kesabaran yang tinggi dan effort yang maximum sangatlah diperlukan. Mama Siti juga nak ingatkan, kalau anak mama dah berjaya buang air dekat tandas, pujilah dia. Besar impak pujian ni untuk anak kecil kerana ia jadi sokongan untuk si manja terus konsisten dengan usaha dia untuk sentiasa ke tandas.


Pengasuh Tak Berhati Perut Dera Anak Asuhan Hingga Mati

Sejak kebelakangan ni, sering betul kita dengar tentang kes dera anak ni. Sampaikan ibubapa pun dah ragu-ragu nak hantar anak ke tempat asuhan. Macam mana tak ragu-ragu kalau kita disogok dengan berita-berita negatif macam ni. Tapi apakan daya kalau dua-dua bekerja, maka terpaksalah hantar juga anak ke tempat asuhan.

Penderaan ke atas kanak-kanak meninggalkan kesan yang sangat besar ke atas fizikal dan emosi kanak-kanak itu sendiri.
Menyirap darah Mama Siti bila dengar berita terbaru  tentang sepasang suami isteri ditahan kerana disyaki dera anak asuhan mereka yang berusia 4 tahun sampai mati pada 29 September lepas.
Menurut  Ketua Polis Daerah Klang Selatan, ACP Shamsul Amar Ramli, pasangan suami isteri berumur 36 dan 30 tahun itu turut disyaki terbabit dalam dalam kejadian dera seorang lagi anak asuhan mereka dan dua orang anak mereka.
“Pada Ahad lepas kami menerima panggilan pada kira-kira 1.20 tengah hari melaporkan bahawa terdapat seorang kanak-kanak perempuan berusia empat tahun meninggal dunia di sebuah rumah di Jalan Yadi Klang dan kematian kanak-kanak itu disahkan oleh pasukan kecemasan yang dikejarkan ke tempat kejadian.”
 Yang buat Mama Siti sedih sangat bila mama dapat tahu yang hasil bedah siasat yang menunjukkan punca kematian adalah kerana kecederaan yang ada pada intra abdomen akibat hentakan objek tumpul serta terdapat kira-kira 41 kesan kecederaan baru dan lama di tubuh mangsa.
Pasangan suami isteri itu ditahan polis selepas dipercayai terbabit dalam kematian seorang kanak-kanak berusia empat tahun yang berada bawah jagaan mereka, Ahad lalu.
Beliau berkata lagi bahawa pihak polis telah pun tahan suami isteri tersebut yang juga bekerja sebagai pengasuh kepada mangsa pada kira-kira 11 pagi semalam.
Tambahnya lagi, ketika pegawainya yang lain sedang buat siasatan ke atas pasangan berkenaan, pegawainya turut membuat pemeriksaan fizikal ke atas tiga kanak-kanak yang dibawa bersama oleh pasangan itu.
“Pemeriksaan di badan kanak-kanak lelaki berusia lapan dan lima tahun dan kanak-kanak perempuan berusia empat tahun yang merupakan kembar kepada si mati itu terdapat bekas kecederaan baru dan lama disyaki akibat didera oleh kedua-dua suspek.”
Terkejut Mama Siti bila dapat tahu yang dua kanak-kanak lelaki ini merupakan anak kandung suspek wanita tersebut hasil daripada perkahwinan terdahulu. Anak sendiri pun sanggup diseksa, Mama Siti hanya boleh geleng kepala saja dengan perbuatan manusia kejam ni. Tiga kanak-kanak ni kini ditempatkan di HTAR bagi pemeriksaan lanjut.
Tambah Shamsul Amar, kes disiasat mengikut Seksyen 302 Kanun Keseksaan kerana membunuh dan Seksyen 31 (1) (a) Akta Kanak-Kanak 2001.
BACA JUGA KANAK-KANAK 5 TAHUN MENINGGAL DUNIA DIPERCAYAI DIDERA BAPA TIRI
Sumber: Berita Harian
Pesan Mama Siti:
Mama Siti memang tak boleh ‘brain’ dengan manusia bertopengkan syaitan ni yang suka sangat mendera anak ni. Kenapa perlu dera anak sebenarnya? Kalau ada masalah, luahkan pada orang-orang terdekat, yang boleh dipercayai. Kenapa sampai anak sendiri pun dicederakan? Penat-penat mengandung, senang saja angkat tangan dekat budak tu. Apa salah anak-anak kecil tu?! Hari-hari berita macam ni, mau darah tinggi Mama Siti.  Apa-apa pun AlFatihah buat anak kecil tersebut.


Senaman Ringkas Di Rumah Buat Mama Beranak Kecil

Mempunyai anak kecil bukanlah alasan untuk Mama tidak melakukan senaman. Walaupun ada anak kecil, Mama masih boleh melakukan senaman yang ringkas tetapi berkesan untuk membakar lemak. Dan yang menariknya, senaman ini tidak akan mengabaikan tanggungjawab Mama untuk menjaga si kecil.
Berikut merupakan tips-tips senaman mudah yang boleh dilakukan di rumah yang sangat serasi dengan gaya hidup seorang mama yang sibuk menguruskan rumah. So, good luck mommies!
#1 Berjalan, berjalan dan terus berjalan

Mama boleh bawa bayi mama di dalam baby sling wrap dan berjalan untuk 30 minit atau lebih di sekeliling perjiranan mama.
Jenis : cardio
Berjalan ni tak semestinya perlu keluar dari rumah. Menjaga anak ni sebenarnya lebih kepada aktiviti fizikal. Bila baby nak tidur contohnya, mama cuba jangan tidurkan baby dengan endoikan dia. Sebaliknya dodoikan baby dengan cara menggendong baby, berjalan ulang alik sambil hayun lembut badan tu sampailah dia terlelap.
Tapi kalau rumah mama bertingkat, lagi bagus! Mama boleh mandikan anak di bilik air tingkat bawah, lepas tu siapkan pakaian anak di bilik tidur tingkat atas. Simple kan?
#2 Melompat
Trampolin sangat berkesan untuk sistem kardiovaskular, terutama kesihatan jantung, pengaliran darah dan pembuluh darah.
 Jenis : cardio
Kalau mama ada anak yang dah pandai berjalan, mama boleh ajak anak melompat bersama-sama. Hasilnya, dua-dua beroleh manfaat yang sama. Anak mama gembira, mama pula dapat manfaat senaman cardio juga. Kalau guna trampolin lagi best!
Tapi, andai kata kat rumah tak ada trampolin, mama boleh susun toto dan bantal di atas lantai, dan terjun ke dalam timbunan bantal berulang-ulang. Seronok, seronok jugak, tapi, keselamatan anak jangan lupa tau!
#3 Heavy Lifting
Heavy lifting ni bertujuan untuk membina dan kuatkan balik otot-otot mama. Sebagai mama, biasanya akan tiba waktu-waktu bayi meragam, tak nak tidur dan tak nak duduk sendirian. Nak berdukung saja kadang sampaikan nak memasak pun tak boleh. Kalau ditinggalkan nanti menangis pula. Hati ibu mana tak sayu…
So jom tengok senaman apa yang boleh dibuat ketika anak meragam.
 Crunches dan leg lifting
Leg lifting mensasarkan otot rectus abdominis, atau lebih dikenali sebagai otot six-pack.
Letakkan anak atas perut, dan mama lakukan crunches sambil mengacah “cak-cak” ke muka dia. Sesekali, mama panggung kepala sampai boleh cium dahi dia jugak. Kemudian bila si kecil dah bosan, Mama tukar posisi dengan meletakkan bayi di atas tulang kering dan angkat kaki tu berulang-ulang. Sambung main “cak-cak” lagi dengan si kecil sampai la otot mummy dah letih.
 Squat dan lunges
Senaman lunges adalah salah satu senaman kardio, yang membakar banyak kalori dan membina otot terutamanya otot di bahagian punggung.

Kedua-dua senaman ni mensasarkan pinggul, peha dan kaki. Senaman ni boleh diaplikasikan untuk mendodoi mahupun menimang anak. Sama seperti tips berjalan seperti awal tadi.
Jadi mama yang dekat rumah tu boleh la cuba senaman-senaman ringkas ni. Boleh buat dengan si manja mama tu. Selain dapat jamin kesihatan mama yang tip top, hubungan mama dengan anak pun lebih erat dan happy!
Sumber: Annur Syuhadah
BACA JUGA SENAMAN YANG SESUAI UNTUK IBU LEPAS BERSALIN KEMBALI LANGSING & BERTENAGA
Pesan Mama Siti:
Mama tahu ramai rasa susah nak luangkan masa untuk bersenam. Ada yang beri alsan sejak ada nak kecil ni susah nak tinggal, tak ada mood dan sebagainya. Ha, ni Mama Siti dah bagi solusi untuk masalah mama.  Kali ni bolehlah slow-slow mulakan regim senaman menyihatkan tubuh dekat rumah saja.


Buat Mommies Yang Pregnant, Ada Limit Ke Minum Kopi?

Hari tu hari kopi sedunia. Mama pun tunggu apa lagi, mengopi lah kita pun. Harga kopi semua turun , dapatlah merasa brand mahal sikit. Kalau tak pekena Nescafe saja hehehe….
Tapi buat bakal ibu yang pencinta kopi tegar tu tak elok minum kopi setiap hari. Bila dah mengandung ni, kandungan kena jaga. Yalah, kadar kafein dalam secawan kopi sangat tinggi.
Mama Siti nak ingatkan bukan kopi saja yang ada kafein tau! Makanan lain pun mempunyai kandungan kafein yang tinggi. Sebab tu bila mama hamil, mama  disarankan untuk makan buah-buahan, sayuran segar dan juga makanan yang mempunyai sumber vitamin yang tinggi. Doktor kan selalu pesan:
MAMA KENA HADKAN PENGAMBILAN KAFEIN BILA HAMIL!
Sedap memang sedap tapi kalau berlebihan tak boleh juga. Sebab tu lah Mama Siti nak kongsi coretan dari Dr. Muhammad Izzat Bin Abdul Razak berkenaan pengambilan kafein untuk mama yang sedang mengandung ni.

Pengambilan kopi ketika mengandung boleh membuatkan wanita hamil itu muntah dan mual dengan teruk.
Semua ibu mengandung perlu hadkan pengambilan caffeine 200mg setiap hari. Tak boleh lebih-lebih. 200mg SAHAJA, INGAT TU!
Jangan lupa yang caffeine ni bukan setakat ada dalam kopi, caffeine juga ada dalam:
TehCoklatMinuman tenagaSesetengah ubat batuk dan selsemaSoft drinks seperti cola
Anggaran kandungan kafein dalam makanan dan minuman
1 mug instant coffee : 100mg1 mug filtered coffee: 140mg1 mug teh : 75mg1 tin coca cola : 40mg1 tin minuman tenaga (250ml) : boleh ada sehingga 80mg. Tin yg lebih besar mungkin ada 160mg1 bar plain chocolate (50gm) : mungkin kurang 25mg1 bar milk chocolate (50gm) : mungkin kurang 10mg
So kalau 200mg caffeine sehari, maka dalam sehari mak buyung sekalian hanya boleh menikmati lebih kurang :
2 mug teh DAN 1 tin coca cola ATAU1 mug kopi segera dan 1 tin (250ml) minuman tenaga ATAU2 mug kopi segera
Terdapat beberapa makanan, minuman, dan juga ubat-ubatan yang mengandungi sejumlah besar kafein.
Ni analogi saja, jadi mama kena pandai-pandailah adjust mcm mana nak dapatkan 200mg caffeine setiap hari tu. Info ni khas untuk mereka yang ‘hantu’ kopi tu. Minuman instant (segera) ni biasanya ada kandungan gula yang tinggi jadi jaga-jagalah.
Bayi jadi kecil, kes keguguran meningkat
Pengambilan kafein berlebihan ketika hamil boleh memudaratkan kehamilan. Baby boleh jadi kecil tau dan tingkatkan kes keguguran lebih-lebih lagi pada awal kehamilan.
Wanita hamil dinasihatkan untuk sentiasa waspada dalam pengambilan makanan atau minuman setiap hari supaya kesihatan bayi tak terjejas.
Maka, sukalah saya nasihatkan ibu-ibu mengandung sekalian untuk ELAKKAN AT ALL COST pengambilan kafein pada 12 minggu pertama kehamilan. Lepas 12 minggu kehamilan, hadkan juga pengambilan caffeine sehingga 200mg setiap hari. Note untuk ibu-ibu yang memang tak boleh hidup tanpa minuman berkafein. Sekali sekala terlebih 200mg sehari tu takpe, tapi jangan lah dibiasakan selalu.
Lagi bagus, kalau mama ganti minuman-minuman berkafein ini dengan jus buah ke atau segala minuman yg telah di-nyah caffein (decaffeinated drinks ). Tu lagi baik. Ha jangan lupa, KURANGKAN manis ye. Kopi yang takde gula lagi sedap biasanya.
Sumber: Muhammad Izzat
BACA JUGA MAMA HAMIL DAN KOPI. INI PENJELASAN DOKTOR YANG PATUT MAMA TAHU
Pesan Mama Siti:
Kalau teringin sangat minumlah. Kalau nak suruh mama minum kopi sekali sebulan macam melampau sangat, jadi Mama Siti sarankan ambil dalam 2-3 kali ke. Jangan sampai hari-hari, itu yang boleh memudaratkan kesihatan mama. Yalah, kafein pun tak bagus untuk kesihatan sebenarnya kan?


Semburan Bebas Kuman, Dettol Jadi Pilihan Mama!

Dua tiga hari ni keadaan jerebu semakin baik. Dah boleh nampak bangunan, rumah jiran sebelah menyebelah. Alhamdulillah, kualiti udara pun makin baik. Tapi, walaupun keadaan dah pulih, tak bermakna udara kita bebas kuman!
Ramai yang anggap bahawa berada di dalam rumah lebih selamat berbanding di luar kerana masalah cuaca seperti jerebu, pencemaran udara dan sebagainya.
Namun begitu, mama pernah tak terfikir yang berada di dalam rumah pun ada risiko yang perlu ditanggung. Hah, risiko apa tu? Risiko JANGKITAN KUMAN kerana persekitaran dalam rumah pun berpotensi untuk menjejaskan kesihatan anak-anak mama.
Jadi macam mana nak pastikan rumah mama sentiasa bersih dan bebas kuman?
Dengan menggunakan Dettol Disinfectant Spray lah!
Buat pengetahuan mama,  Pertubuhan Kumpulan Sokongan Ibu Bapa dan Bayi Pramatang Malaysia dah pun mengesahkan dan bersetuju bahawa produk keluaran Dettol ni sememangnya terbukti keberkesanannya.

Dettol Disinfectant Spray boleh didapati dimana-mana pasaraya berdekatan.
Tak sangka kan? Botol kecil macam ni boleh bunuh kuman. Kat bawah ni Mama Siti ada kongsi komen-komen positif daripada ibu-ibu yang menggunakan Dettol Disinfectant Spray.

Komen positif dari keluarga yang mencuba Dettol Disinfectant Spray.
Produk Dettol yang serba boleh dan dipercayai ni dapat bagi keluarga mama perlindungan yang menyeluruh terhadap kuman dan ianya disyorkan oleh pakar-pakar perubatan sejak beberapa generasi.
Tapi usaha mama tak boleh berhenti setakat tu saja tau! Mama kena tahu risiko yang ada dalam rumah dan tahu cara untuk kurangkan risiko ini. Penyakit seperti alergi, jangkitan kuman boleh berlaku kat mana-mana sahaja di dalam rumah.
Contoh paling mudah:
Dinding rumahAlat mainanPerabotSinki boleh
Yang selalu ibubapa terlepas pandang biasanya bahagian dinding dan alatan mainan. Yalah, biasanya kita pun memang jarang cuci dinding dan alat mainan anak-anak kalau nak dibandingkan dengan lantai.
Bila jarang cuci tempat-tempat macam ni, habuk, kulat, bakteria, virus pun mulalah berkumpul. Lepastu anak-anak mama pula bermain dengan dinding, perabot, tu yang jadi kuman berjangkit dekat kulit anak-anak mama.
Jadi, kalau anak-anak disyaki ada jangkitan kuman, ibu bapa perlu terus hantar anak-anak untuk jalani ujian supaya dapat tentukan punca dan pastikan rumah sentiasa bersih dan bebas kuman.
Sumber: Pertubuhan Kumpulan Sokongan Ibu Bapa dan Bayi Pramatang Malaysia, hmetro
BACA JUGA JANGAN SUAP ANAK MAKANAN KISAR GUNA BOTOL SUSU KERANA BERISIKO MAUT
Pesanan Mama Siti:
Ingat, rumah yang bersih pun masih boleh diceroboh oleh bakteria merbahaya. Tapi tak apa, asalkan mama dan family sentiasa jaga kebesihan diri contohnya sentiasa basuh tangan, tutup mulut kalau batuk or bersin, semua amalan ni dapat halang bakteria daripada tersebar. Yalah, takkan hari-hari nak beli spray dettol ni kan? Kurus lah dompet nanti…


Rahsia Bengkung- Pakai BUKAN Untuk Dapat Badan Kerengga

Masih ramai lagi wanita di luar sana yang masih lagi keliru dengan amalan memakai bengkung selepas bersalin ni. Nak pakai ke tidak? Mama Siti faham ada yang masih lagi teruja baru lepas lahirkan anak.Orang kata adrenaline rush tu tak hilang lagi.
Tapi mama kena faham yang kita disarankan berbengkung untuk sokong balik perut yang dah menggeleber dan lindungi luka pembedahan tu. Tak kira la mama bersalin normal ataupun czer, mama perlu BERBENGKUNG!
Kenapa perlu berbengkung?
Buat pengetahuan mama, bengkung ni bukannya kita saja-saja pakai untuk kembalikan tubuh badan kita yang ramping,  tapi ia juga ada kelebihan dari segi kesihatan lepas bersalin.

Amalan pemakaian bengkung ini merupakan salah satu amalan wajib bagi wanita berpantang dalam masyarakat Melayu.
Tujuan utama berbengkung adalah untuk elakkan perut yang mengeeleber dari menghempap luka hasil pembedahan.  Amalan berbengkung ni juga dapat kecutkan rahim yang bengkak dan turut membantu tetapkan balik kedudukan peranakan daripada ‘jatuh’.
Ia juga dapat baiki balik postur mama, hilangkan sakit belakang dan mempercepatkan keluar darah kotor.
Risiko tak berbengkung:
Rahim lambat mengecut dan tak kembali ke bentuk asalPerut jadi boroi dan menggeleberPunggung mengembangBentuk tubuh jadi tak rampingMasuk angin dalam badan masa berpantangRekahan dan regangan lambat hilangSakit tulang belakang dan punggungMama cenderung makan berlebihanPerut kembung dan masuk angin
Sukar bagi seorang ibu mengamalkan pemakanan yang sihat aptah lagi bila bayi dilahirkan.
Kalau mama bersalin melalui pembedahan, mama dah boleh pakai bengkung around 12-24 jam selepas bersalin. Tapi kalau mama nak pakai bengkung barut atau bengkung lilit, mama dah boleh start pakai dalam 6-12 bulan selepas mama lahirkan anak. Lebih selamat sebab masa tu luka pembedahan pun dah pulih.
Selain daripada pakai bengkung, ada juga cara lain yang mama boleh cuba untuk kempiskan perut contohnya:
1. Jangan minum banyak air sekaligus!
Amalan minum air dalam amaun yang banyak sekali gus ni akan buat perut mama jadi besar dan buncit. Jadi seeloknya, bila mama dahaga dan nak minum air, mama minum sikit sikit dan dalam keadaan duduklah.
Jangan la pula minum berdiri sebab bila mama minum dalam posisi sebegini, air yang masuk dalam tubuh akan bagi tekanan pada perut mama.
 Tabiat minum berdiri ini akan menyebabkan saraf-saraf dalam tubuh menjadi terkejut.
2. Zumba atau tarian pinggul
Cakap pasal zumba, remaja sekarang ni memang suka betul berzumba. Yalah, zumba ni memerlukan seluruh tubuh kita untuk sentiasa aktif. Gerak sana gerak sini. Jadi, semua bahagian termasuk perut mama akan dapat efek positif.
Tarian gelekan pinggul seperti Tarian Arab ni pula dapat kuat kan otot di bahagian pelvis.
Tapi mama jangan pula excited sangat! Lepas bersalin saja nak terus berzumba. At least tunggu 6 MINGGU SELEPAS BERSALIN. Tak bolehlah. Mama kena consult doktor dulu sebelum memulakan sebarang jenis senaman.
3. Elak gula dan lemak
Ini pantang yang paling besar kalau mama nak kempiskan perut mama! Makanan yang bergula ni, kalau mama makan secara berlebihan akan menyebabkan terkumpulnya lemak di setiap bahagian badan. Jadi, seeloknya ELAKKAN!
Sumber: majalahpama
BACA JUGA MACAM MANA NAK KEMBALIKAN BADAN YANG RAMPING DAN BERTENAGA SELEPAS BERSALIN?
Pesan Mama Siti:
Sekarang ni dah banyak sangat bengkung moden yang terjual di pasaran. Ha, kalau dulu alasan mama susah nak pakai yang bertali, kena lit sana lilit sini. Sekarang ni dah ada  jenis yang ada cangkuk, pakai pelekat velcro, yang berzip pun ada. So, kita zip je. Mudah kan? Jadi, mama jangan malas ya!


Elak Menjerit & Kerap Marah Anak Agresif

Sebenarnya, pada usia satu hingga enam tahun adalah usia di mana anak-anak mula agresif untuk mengekpresikan diri mereka. Mereka mahu memberitahu apa yang mereka rasa dan mahu.
Namun, disebabkan belum pandai bercakap terutama anak yang baru berusia satu hingga dua tahun, maka mereka melakukannya melalui pergerakan dan aksi. Sebelum ini mereka hanya mampu menangis saja untuk mendapatkan perhatian ibubapa. Sebab tu lah, ibu bapa perlu perhatikan apa maksud pergerakan mereka dan bukannya cepat saja memarahi mereka!
 Faham Anak Agresif, Jangan Sangka Buruk

Anak biasanya tak faham perbezaan di antara baik dan buruk dan apa yang boleh dan tak boleh mereka lakukan.
Jika ada anak satu hingga dua tahun yang kelihatan mahu memukul anak lain, jangan cepat bersangka buruk kepadanya. Selalunya dia mahu memegang dan mengusap anak kecil itu kerana melihat orang lain melakukan perkara seperti itu. Namun, pada usia sebegini mereka belum pandai mengawal kekuatan tangan, maka adakalanya jadi terlebih kasar.
Apa yang Mama Siti boleh cadangkan untuk kanak-kanak sebegini ialah mama boleh tolong pegang tangan mereka dan tolong anak itu kawal tangannya supaya dia boleh mengusap bayi yang lebih kecil. Alang-alang mama boleh ajar dia dengan mengatakan;  ‘Perlahan-perlahan…’
Kalau mama cepat marah dengannya, hilanglah keyakinan diri dia dan mesti dia rasa kecewa kan?  Sebab itulah bila kehendak mereka ditangani dengan kurang bijak dan berhemah, ia menyebabkan mereka memberontak. Sekiranya ini terus-menerus berlaku, anak akan membesar dengan semangatnya patah atau menjadi agresif yang tidak menentu.
Bila perkara ni berteruskan, keadaan boleh jadi bertambah kritikal bila anak itu membesar menjadi remaja. Dia jadi suka melawan cakap ibubapa dan sukar untuk dibentuk.
Atasi Anak Agresif Dengan Baik
Untuk mengatasi anak-anak menjadi agresif, mama perlu cari ruang untuk anak-anak keluarkan tenaga yang berlebihan dan juga tenaga negatif disebabkan kehampaan.
1. Bawa Anak Keluar Bermain
Perkembangan anak yang sihat melibatkan interaksi sosial, aktiviti kreatif dan imaginatif dan juga penerokaan alam sekitar.
Cara paling mudah, bawa saja anak-anak bermain dengan aktif,tak kiralah aktiviti indoor atau pun outdoor. Lebih baik outdoor. Apabila mereka bermain, mereka dapat mengekpresikan diri mereka. Mereka boleh menjerit-jerit, melompat, berpeluh dan sebagainya. Ini membolehkan tenaga negatif yang tersimpan dikeluarkan dengan cara yang sihat.
2. Kurangkan Screen Time
Gajet ‘ membunuh ‘ perkembangan anak.
Kurangkan masa menonton televisyen, bermain permainan video di komputer atau iPad atau TV. Bila anak-anak bermain permainan video, mereka akan mengalami pengaliran adrenalin dan bila mereka tak diberi bermain lasak di luar terutamanya, maka aliran adrenalin itu tiada jalan keluar dan menyebabkan anak-anak kecil itu menjadi tak keruan dengan perlakuan mereka.
3. Katakan Tak Nak Pada Gula!
Jika gula diambil melebihi paras yang normal ia akan menyebabkan kanak-kanak menjadi terlalu aktif.
Kurangkan pengambilan gula secara nampak atau tidak nampak. Nampak, maksudnya kita sendiri yang memasukkan gula itu. Tak nampak contohnya minuman soda, makanan segera dan sebagainya. Dalam penyediaan makanan, sediakanlah dengan penuh kasih sayang dan tenang. Makanan itu masuk ke dalam badan mereka dan menjadi darah daging.
4. Jangan Jerit & Marah
Elakkan menjerit-jerit dan terlalu kerap marah. Boleh marah, tapi simpan marah itu untuk sesuatu isu yang sangat memerlukan. Contohnya, sesuatu yang berbahaya baginya, seperti bermain di tengah jalan dan sebagainya. Apabila terlalu suka memarahi, marah kita itu sudah tak ada maknanya. Malah ia menjadi cara hidup yang anak-anak kecil itu akan ikut.
Marah yang tak dikawal dengan baik akan menyalurkan tenaga negatif yang akan diserap oleh anak-anak. Jadi, bila mereka dah besar, kita akan lihat mereka pula mempunyai karakter suka marah-marah. Mama Siti tahu para ibu bapa semua adakalanya tak boleh mengawal diri dan terus marah.
Kalau sekali sekala, tak apa. Kita manusia, kita buat silap. Apa yang kita tak mahu terjadi ialah kita menjadikan itu karakter kita iaitu suka marah-marah dan berleter.
Sumber: Dr. Rozieta Shaary
BACA JUGA KAWAL KEMARAHAN ANDA KEPADA ANAK
Pesan Mama Siti:
Sebagai ibu bapa, kita memang boleh hilang sabar dengan anak agresif. Jadi, Mama Siti sarankan cuba bawa bertenang dan kalau mama marah, pastikan suara mama dalam nada yang rendah tapi tegas.  Tarik nafas dalam-dalam sebelum bercakap dengan anak. Kalau mama rasa tak boleh bercakap elok-elok dengan anak, suruh pasangan ambil alih.


Pelakon Drama Qalesya Kongsi Detik Bahagia Lahirkan Anak Sulung

Alhamdulillah, 1 Oktober 2019 yang lalu,  netizen sekali dengan Mama Siti dikejutkan dengan perkongsian terbaru Elfira Loy. Lama netizen tunggu akhirnya, Elfira dah lahirkan anak sulung dia!
Elfira selamat lahirkan seorang anak lelaki dengan berat 3.68 kg pada jam 5.40 petang di Andorra Women & Children Hospital, Seri Kembangan. Muhammad Rayyan Khalaf, nama indah diberi buat anak lelaki sulungnya itu. Cantiknya nama, dahla nama syurga pula tu!
Baru dua hari kelahiran tapi bayi comel ni dah mula dapat perhatian ramai. Gambar yang dimuat naik dalam Instagram dah pun terima lebih 300,000 likes serta dihujani dengan ucapan tahniah daripada rakan artis dan pengikutnya di laman sosial itu. Wow!

         View this post on Instagram           Semalam tidur bagai dibuai mimpi , every minutes in the labour room , every pain , ever moments i went through dia  recap balik.  Ya Allah macam tak percaya.  terima kasih Ya Allah , terima kasih keluarga , terima kasih sahabat , terima kasih semua yang mendoakan kami . ————————————————————- . ITS A BABY BOY 🥳 . . Muhamad Rayyan Khalaf bin Muhamad Faris.  Born yesterday , the 1st of October 2019 at 5.40pm weighing 3.68kg . Secara normal . Alhamdulillah syukur we are so greateful for our healthy little boy . Our world feels complete and our hearts are full with unconditional love. Love you my babyboi 💙 A post shared by  25 | 🇲🇾 | (@elfiraloy) on Oct 2, 2019 at 12:22am PDT

Semalam tidur bagai dibuai mimpi , every minutes in the labour room , every pain , ever moments i went through dia recap balik.  Ya Allah macam tak percaya. Terima kasih Ya Allah, terima kasih keluarga, terima kasih sahabat, terima kasih semua yang mendoakan kami.
ITS A BABY BOY..Muhamad Rayyan Khalaf bin Muhamad Faris.
Born yesterday, the 1st of October 2019 at 5.40pm weighing 3.68kg. Secara normal. Alhamdulillah syukur we are so greateful for our healthy little boy. Our world feels complete and our hearts are full with unconditional love. Love you my babyboi.

Muhammad Rayyan Khalaf nama diberi buat bayi yang lahir pada 1 Oktober 2019.

 Menerusi aplikasi media sosial itu, Elfira mengimbau semula pengalaman kali pertama melalui proses kelahiran dan bergelar ibu. Dia turut berterima kasih kepada semua yang mendoakan dia dan anak lelakinya itu. Elfira turut kongsi jantina serta nama pilihan buat cahaya matanya untuk tatapan peminat-peminatnya di laman Instagram.
Sahabat karib Elfira, Syahirah Kasim berkongsi saat bahagia apabila melawatnya di hospital.
Sumber: Elfira Loy, ohbulan
BACA JUGA SENARAI BARANG BAYI YANG ‘GOOD INVESTMENT’ UNTUK SI MANJA ANDA
Pesan Mama Siti:
Tahniah Elfira dikurniakan dengan baby boy. Comel macam mak ayah dia. Mama Siti tumpang happy dengan rezeki yang Allah SWT bagi dekat keluarga Elfira ni. Masa Mama Siti pregnant anak mama yang sulung tu pun bukan main happy kita rasa. Apa-apa pun Mama Siti nak ucapkan kepada Elfira, selamat menempuh perjalanan sebagai ibu dan selamat berpantang!


Biskut Bayi 3 Bahan Jadi Penyelamat Mama Beli Snek Anak!

Susahlah kalau berdepan dengan anak yang picky eater ni masyaAllah… Segala jenis makanan ditolaknya sampai kita pun mati akal. Takkanlah hari-hari makan makanan luar, mama pun boleh naik bosan. Jadi, apa solution yang Mama Siti boleh syorkan? Kita buat biskut bayi.
BISKUT BAYI?? Yes, biskut bayi. Mama jangan risau. Resepi Mama Siti bagi ni kita buat simple-simple saja. Senang kerja mama kan?
Apa yang mama perlukan? Tiga bahan ni: susu tepung anak, tepung dan juga butter. Mama mesti terkejutkan? Uish sedap ke biskut pakai 3 bahan saja?
Kalau bab sedap tu mama jangan risau, Mama Siti boleh guarantee sedap! Sebab kita guna bahan yang anak biasa makan. Mama tak perlu risau kalau si manja tiba-tiba tak makan sebab takkanlah dia tak makan biskut daripada susu tepung yang dia biasa minum kan?
Meh Mama Siti nak kongsi resepi biskut bayi  daripada dua ibu ini. Bukan saja senang dan cepat, sedap pula tu!
First time buat biskut untuk Afeeya kudap-kudap petang ni. Resepi yang mudah dan pakai kuantiti bahan yang sedikit je. Nanti kalau tak menjadi tak rasa rugi. Tapi alhamdulillah menjadi jugak. Sedappp cair di mulut. Feeling macam makan biskut makmur gitu. Rasa lemak-lemak manis susu. So Yummy!
Boleh follow resepi di bawah. Tapi kali ni saya bakar versi dapur gas.
Resepi mudah. Confirm menjadi. 💖
3 sudu unsalted butter1 cawan tepung jagung (saya guna cawan rice cooker)5 sudu susu tepung (saya guna susu fernleaf full cream )
Caranya:
Masukkan 3 sudu butter ke dalam bekas. Pastikan tiada ketulan atau beku ya. Defrost sepenuhnya. Lembut sendiri, bukan dicairkan atas api atau teknik double boiled.Masukkan susu tepung pula dan kacau dua bahan ini sampai betul-betul sebati. Kacau dengan tangan je. Susu yg saya guna ni memang manis berlemak.Kemudian barulah masukkan tepung jagung dan uli sehingga menjadi doh.Bentukkan doh mengikut citarasa mommy-mommy. Letakkan topping jika perlu.Bakar dengan suhu 150 selama 20 minit atau mengikut kesesuaian oven masing-masing.Boleh di bakar versi dapur gas jika tiada oven (saya bakar selama 30 minit).

3 bahan yang diperlukan untuk buat biskut bayi viral.
Hasil campuran tiga bahan untuk membuat biskut bayi.
Seorang wanita yang menggelarkan dirinya Dya, turut berkongsi  resepi biskut dari campuran kurma dan ubi keledek.
Resepi asal dari FB guna susu tepung dan pisang sebagai perasa biskut. Tapi, Dya olah balik resepi ni guna kurma dan sweet potato. Tak guna langsung susu tepung. Hasilnya menjadi jugak!
Bahan biskut untuk baby Aali:
1 cawan tepung gandum (unbleached faiza)1 cawan tepung jagung15 atau lebih kurma (distim dan dilenyek)1/2 biji sweet potato (direbus dan dilenyek)250gm unsalted butter**cawan Dya guna macam gambar di bawah. Tambah 1 cup biru untuk bagi tepung tak lekat kat tangan dah. Tips biskut tak rapuh tapi melt dalam mulut, kena make sure adunan tepung jagung dan gandum sama nisbah 1:1
Cara bakar biskut bayi (8 bulan ke atas):
Campurkan butter dengan sweet potato & kurma. Gaul dan make sure isi kurma dan sweet potato hancur. Gaul rata.Kemudian masukkan tepung gandum dan tepung jagung sedikit demi sedikit. Uli sampai adunan tak melekat kat tangan. Kalau melekat tambah lagi tepung tapi pastikan tepung tu nisbah 1:1.Dah siap uli, bakar dalam oven 150º, 30 minit (ni yang Dya buat untuk biskut bentuk buat lenyek garfu)Untuk suhu dan masa kena test and error. Cuba dulu 120º 15 minit, tengok masak ke tak. Kalau tak masak, extend masa.
Hasil biskut kurma baby yang mencair dalam mulut.
Peralatan yang digunakan untuk membuat biskut kurma baby Aali.
Uish, mudah betul nak buat kudap-kudap untuk bayi ni. Pakai 3 bahan saja. Kalau nak kreatif sikit, boleh letak kurma dan ubi keledek. Menurut Dya, biskut campuran keledek dan kurma ni bukan saja mendapat sambutan baik daripada si manja malah ibu-ibu lain juga!
Sumber: Maisara Nasir, sedapfood
BACA JUGA MAMA TAHU TAK ANAK ANDA PERLUKAN SNEK TAMBAHAN AGAR KEPERLUAN TENAGA MEREKA MENCUKUPI
Pesanan Mama Siti:
Daripada beli snek kat luar, lagi bagus kalau mama buat sendiri. At least mama dah boleh tarik nafas lega sebab mama tahu bahan yang mama guna. Mama juga dah boleh la cuba pelbagaikan biskut dan ubah ikut citarasa anak. Kalau pergi jalan-jalan atau travel tempat jauh pun dah tak payah prepare snack dari pasaraya. Boleh buat sendiri saja. Jimat pun jimat!


Suami Superhero Bantu Isteri Berpantang Uruskan Semua Hal Rumah

Dalam proses berpantang ni, mesti sukar untuk si isteri sebab pergerakan jadi terbatas. Dah tak boleh lakukan kerja-kerja rumah secara kerap, takut kesihatan terjejas. Tapi apa berlaku kalau segala tanggungjawab yang digalas isteri, diambil alih oleh sang suami. Allahu seronoknya tak terkata!
Menerusi laman Facebook, seorang wanita telah berkongsi bagaimana suaminya telah membantu menguruskan semua hal rumah tangga ketika dia sedang berpantang.  Perkongsian ini juga mendapat pujian orang ramai dimana mereka melabelkan suaminya sebagai’ anugerah Allah’.
Wanita yang menggunakan nama Siti Nor Q itu telah menceritakan cara suaminya menguruskan hal-hal rumah tangga termasuklah menyediakan barangan berpantang isteri, menyiapkan anak-anak, memasak, dan sebagainya.
Aduh… Bertuah betul Puan Siti Nor Q mempunyai suami yang sangat mithali macam ni. Jealous pula Mama Siti dengan suami mithali macam ni. Mama nak tahu cerita penuh tak macam mana si suami uruskan hal rumah? Jom baca perkongsian penuh di bawah!
Suami balas jasa isteri dalam pantang

Ni post bukan nak up laki. Tapi lebih kepada nak cerita balasan yang laki aku buat bila aku beranak ramai bagi dia.
Dan boleh juga jadi rujukan untuk pak-pak hat tak tau nak susun jadual nak buat cmna bila jaga sendiri isteri dalam pantang. Pastu masak masakan hat paling simple kat dunia tapi paling sedap bagi seorang isteri sebab dimasak dengan penuh kasih sayang. Ha gitewwww.
Dalam pantang semenjak anak ke3-6. Memang suami momy yang jaga.
Pagi-pagi sebelum dia gi kerja. Dia kejut anak-anak mandi nak pi sekolah. Pastu terus dia pi dapoq rebuih aiq mandian herba, panaskan tungku dan masak makanan pantang untuk momy. Pukui berapa bangun tu. Hangpa bajet-bajet la sendiri sebab dengan nak solat nak mandi semua na.
Air mandian dah siap rebuih. Dia mai tuang dalam baldi sesiap dalam bilik aiq. Ya la, orang pantang mana leh angkat berat kan. Lagipun dapoq aku ngan bilik nalla berapa km jauh. Kikiki.
Suami tolong pakaikan bengkung untuk isteri!
Pastu aku pi mandi. Dia siapkan kakak ara nak gi school. Sambil-sambil Dia settlekan balut tungku. Momy keluaq ja bilik aiq dan dah siap semua. Dia param minyak angin satu badan momy, pakaikan bengkung.
Then baru dia siap nak pi kerja dan hantaq kakak ara sekolah. Anak-anak hat lain depa uruskan diri sendiri nak pi sekolah pun naik basikal sendiri. Alhamdullillah masing-masing dah pandai berdikari.
Suami bantu ringankan beban, lakukan semua kerja rumah.
Dak aura aisyah dan baby Zidane. Satgi dia balik tghari dia akan mandikan. So sementara tu aku lap-lap je badan baby spray dengan aiq lap ngan kain sementara nak tunggu dia mandi tengahhari ni.
Macam belah pagi, memang momy free dok atas katil sambil bertungku, sambil up status fb, sambil reply wasap dan mesej, paling dak pun aku lena bila baby lena.Dak aura aisyah ni bangun lambat. Kadang kul 9 atau 10 baru dia bangun. So dpt la aku lelap sat pagi2.
Pastu momy pam susu. Sambung balik tungku. Momy bertungku berenti sambung berenti sambung sampai kul 12 tghari ye sampai tungku tu sejuk. Sebab sayang tungku dok panas dok biaq lagu tu ja.
Pastu bila dedi balik tengahhari, dia terus mandikan baby zidane dan kakak aisyah. Yeayy. Wangi dah semua orang. Terus dia gi amik kakak ara nak balik sekolah, bagi makan. Basuh baju dan dia sambung buat kerja rumah.
Urusan anak-anak selesai sebelum ke tempat kerja
Pastu mai dok temenung tepi momy. Bila momy tanya pikiaq apa. Dia kata. Pikiaq nak masak apa malam ni dan esok. Ha baru tau no. Cmna aku dok pikiaq selama ni. Kikikiki. Tak masak lagi pun awai dah dok pikiaq nak masak apa kan.
Tghari tu dia balik waktu dia lunch. Pastu kul 2:30 ptg dia pi kerja balik la. Tinggal la daku dengan anak-anak lagi kat rumah. Tapi takpa La. Semua kerja dah settle. Makan dah, anak2 pun dah makan dah mandi dah pi sekolah kafa. So apalagi. Momy sambung la buat biz online dan rest. Time ni la nak rest banyak pun. Time aku tak pantang. Memang tak lekat kat rumah la. Ke sana ke sini aku pi. Pos barang la, amik barang la jumpa orang la.
Menu berpantang masakan suami.
Kalau ada barang customer yang nak kena pos. Lepas dia balik kerja petang tu dia akan pi pos. Momy wrap sesiap semua. Syukur ada j&t yang buka sampai kul 7malam.
Apapun. Terima kasih dedi sebab menjadi suami perfect 9/10. Tapi kan, camna bagus pun u jaga i, 100 hari tetap 100hari u posa na. No diskaun. Sampai ada tanya tips apa momy buat kat dedi. Hat paling best depa tanya apa mendrem momy kat dedi. Hahahhaa. Nak tau mandrem apa. Mai bayaq sejuta RM baru aku share mandrem tu.

Mak momy pernah kata. “Adik, susah dapat laki macam laki hang. Hang jaga baik-baik na.” InshaAllah mak. Selagi ada jodoh. Akanku kepit celah ketiakku jaga tatang rapi baik punya.
Sumber: Siti Nor Q
BACA JUGA MENU BERPANTANG MENYELERAKAN MUDAH DIMASAK PART 1
Pesan Mama Siti:
Alhamdulillah, beruntung pasangan suami isteri ni, dikurniakan cahaya mata dan jugak memiliki suami yang baik. Semoga, perkongsian ini bermanfaatlah kepada suami dan juga bakal suami diluar sana. Ingat, bila isteri tengah berpantang ni, pergerakan mama akan jadi terbatas. So, suami memang kena main peranan, ganti isteri jadi superhero di rumah!